ועדת הכלכלה, כנסת 25, פרוטוקול מספר 15, 2023-02-06 00:00

דוד ביטן: בוקר טוב לכולם, אני פותח את הישיבה, נושאי הדיון היום, בהמשך לדיונים על יוקר המחייה: "יוקר המחיה בישראל-מצב הקמעונאים הקטנים והמכולות וקידום התחרות"

דוד ביטן:  וכן: "יוקר המחייה בישראל, עידוד הספקים הקטנים להגברת התחרות"

דוד ביטן:  כפי שאתם יודעים, בדיונים שעלו הנושא של עסקים קטנים יש לו חשיבות גדולה מאוד

דוד ביטן:  גם להעסקה של עובדים, גם להמרצת הכלכלה וגם לרשות המיסים

דוד ביטן:  הרבה מאוד מהכנסות המדינה מגיעות מהעסקים הקטנים

דוד ביטן:  משום מה אני לא חושב שבאיזון חוזר מטפלים בהם כמו שצריך ומאפשרים להם לחיות כמו שצריך

דוד ביטן:       נתחיל את הישיבה

דוד ביטן:  חברי הכנסת, נתחיל איתכם

דוד ביטן:  חברת הכנסת שלי טל מרון, מזל טוב לכניסה לכנסת

שלי טל מירון: תודה רבה

דוד ביטן: בבקשה, להמשיך

דוד ביטן:  נעמה לזימי, בבקשה

דוד ביטן:  אני כבר יודע, יש לי כבר את הנושאים שלך לגבי הצד הסוציאלי של העסקים

נעמה לזימי: נכון, אני גם העברתי את המסמכים לוועדת המשנה

דוד ביטן: אתם עובדים בוועדת המשנה?      

נעמה לזימי: אני העברתי את המסמך, אני מניחה שחבר הכנסת דנינו ירכז הכול

נעמה לזימי:  הכנסנו שם את כל מה שקשור - - -     

דוד ביטן: רק לידיעה, הקמנו ועדה מצומצמת שתוך חודש צריכה לשבת עם כולם ולהעביר אלינו המלצות לדיון בוועדה

נעמה לזימי: נכון

נעמה לזימי:  גיבשתי מסמך סוציאלי שכולל דמי אבל, ימי מחלה וכולי וכן הלוואות בערבות ויתר הדברים

נעמה לזימי:  אני מקווה שלפחות את חלק מהסעיפים נוכל לקדם ממש כאן, בוועדה

נעמה לזימי:  ברור לי שזו מהפיכת הסתכלות שכבר הייתה צריכה להיות מזמן

דוד ביטן: רק תיקון קטן, הנושא של הספקים הוא הנושא השני

דוד ביטן:  הישיבה הזאת היא על קמעונאים

נעמה לזימי: אני מעדיפה, כמנהגי, לתת לכל החברים לדבר ואז לדבר

נעמה לזימי:  רק שתדעו שהוגש המסמך

דוד ביטן: בבקשה

אליהו ברוכי: הדיון הזה חשוב מאוד, כמו שאמרה חברת הכנסת אני חושב שנשמע מה יש למוזמנים לומר ואז נומר את דברינו

דוד ביטן: אין בעיה, מתי שתרצו לדבר תגידו לי

נעמה לזימי: תודה רבה

דוד ביטן: נתחיל עם אלי סתווי

דוד ביטן:  אני לא מגביל אתכם בזמן אבל דברו קצר, בבקשה

אלי שלום סתוי: שלום רב, שמי אלי שלום סתווי, אני ייסדתי בשנת 2004 את פורום הקמעונאים הקטנים בענף המזון, בהתנדבות מלאה

אלי שלום סתוי:  אני רוצה להודות לכם בשמי ובשם עשרות אלפי עסקים קטנים ומוחלשים בענף המזון על כך שיזמתם באומץ לב ראוי סדרת דיונים במסגרת ועדת הכלכלה בנושא יוקר המחיה בענף המזון, אנחנו מעריכים זאת מאוד

אלי שלום סתוי:  באנו לכאן על מנת לזעוק את זעקתם של העסקים הקטנים

אלי שלום סתוי:  יש כ-10,000 עסקים קטנים בענף המזון ולשמחתנו, כחלק ממסקנות הוועדות שעסקו עד כה בנושא יזמה לאחרונה הסוכנות לעסקים קטנים במשרד הכלכלה תוכנית ראויה ומהפכנית שמהווה פתרון אדיר לכשל השוק שנמצא כגורם המרכזי ליוקר המחיה בענף המזון בישראל

אלי שלום סתוי:       יחד עם הרשות לעסקים יצרנו תוכנית מופלאה המאפשרת, למעשה, לתועלת כלל הקמעוניים הקטנים והמוחלשים בענף המזון להתאגד במסגרת עמותה שתפעיל בקרוב מחסן מרכזי לצורך ניהול שרשרת אספקה יעילה ותחרותית גם לתועלת העסקים הקטנים, בדיוק כפי שיש לקמעוניים הגדולים, זאת בכדי להפוך את אותם עסקים קטנים ומוחלשים לעסקים חזקים, יעילים ולמחוללי תחרות מחודשת אל מול הרשתות הגדולות והיקרות בענף המזון

אלי שלום סתוי:  מדובר במטרה נעלה ומוצדקת, להצליח לתקן את כשל השוק ולהוזיל משמעותית את יוקר המחיה בענף המזון הריכוזי בישראל

אלי שלום סתוי:       עד כה ביצענו בהצלחה את כל סעיפי התוכנית ובמסגרת ניהול והפעלה של המרלו"ג וזאת בכדי להצליח ולספק לעשרות אלפי קמעוניים סוג של תחמושת עסקית על מנת שהם יצליחו להתחרות ולמכור בהצלחה את כלל המוצרים הנחוצים והחשובים לתועלת הציבור

אלי שלום סתוי:  אני רוצה להזכיר שחלק גדול מהאוכלוסייה, לצערנו הרב, בייחוד האוכלוסייה - - -     

דוד ביטן: אלי, רק רגע, בוא נגיד שנצליח להוריד את עלויות הרכישה, אתה יודע שבמכולות המחירים גבוהים יחסית

אלי שלום סתוי: כרגע הם גבוהים

דוד ביטן: רגע, לאט-לאט

דוד ביטן:  גם אני קניתי במכולות כל החיים, לא גדלתי בסביון, גדלתי בשכונה

דוד ביטן:  באים לקנות מוצר ומחיר גבוה ב-30%-40% מהמחיר בסופר

דוד ביטן:  למה? כי זה מוצר אחד או שניים

דוד ביטן:  איך אתה מבטיח לי שאם נפחית את המחיר אתם גם תורידו את המחיר? אין לנו שליטה על זה, אלו לא מוצרים בפיקוח

אלי שלום סתוי: שלחתי לוועדה כתבה שפרסמה - - -     

דוד ביטן: תענה על השאלה שלי

אלי שלום סתוי: זה חשוב

אלי שלום סתוי:  כתבה שמוכיחה שחור על גבי לבן שרשתות השיווק הקמעוניות הגדולות רוכשות את התשומות לעסקים שלהן ב-50% יותר זול

דוד ביטן: לא ענית לשאלה

אלי שלום סתוי: ידידי, כשאתה אומר שאתה קונה יקר במכולת זה בגלל שהם מקבלים יקר

דוד ביטן: ענה על השאלה הפשוטה, בהנחה שכן נצליח להוריד את המחיר אז אתה אומר לי שאתם קונים יקר

דוד ביטן:  מי מבטיח לי שאתם תמכרו בזול

אלי שלום סתוי: מעצם היותנו עמותה מאורגנת שנותנת המון הטבות לעסקים הקטנים מעבר להטבה המרכזית של אספקת תשומות במחירים תחרותיים, כל חבר בעמותה שרוצה להישאר במתכונת של חבר בעמותה, אנחנו, מנהלי המיזם, נקפיד מאוד להעביר את ההנחה העצומה שנשיג עבור הקמעוניים לצרכן הסופי

דוד ביטן: איך אתה עושה את זה, עזוב את המוצרים בפיקוח כמו חלב ולחם

דוד ביטן:  נניח שיש קופסת אפונה, נגיד שאצליח להוריד את המחיר, איך אתה דואג שהוא ימכור בזול

אלי שלום סתוי: יקירי - - -     

דוד ביטן: אתה לא עונה לשאלה, הורדתי לך את המחיר ואתה תמשיך למכור יקר

אלי שלום סתוי: באופן טבעי בעל עסק שמשקיע בעסק שלו רוצה למנף את הפדיון ואת הפעילות

אלי שלום סתוי:  כשיש לו את הכלים לכך הוא מסתפק ברווח הרגיל שהוא צריך להרוויח לטובת העסק

דוד ביטן: זה לא מדויק, לא

אלי שלום סתוי: הנחות שהוא יקבל יעברו אוטומטית לצרכן

דוד ביטן: זה לא מדויק

דוד ביטן:  יש לו עוד ציבור צרכנים קבוע שקונה רק את מה שאין לו בסופר

דוד ביטן:  נגיד שהוא שכח לקנות טונה אז הוא יורד לקנות טונה

דוד ביטן:  זה שהוא הוריד את המחיר לא יגדיל לו את ההכנסות

אלי שלום סתוי: אנחנו פה בסיפור - - -      

דוד ביטן: הוא יעדיף להשאיר את המחיר הקבוע ולקנות נמוך

אלי שלום סתוי: אנחנו פה בסיפור התרנגולת והביצה, כבוד היושב-ראש

אלי שלום סתוי:  הם מקבלים יקר והם מוכרים יקר

דוד ביטן: היום, היום הוא עושה את זה

אלי שלום סתוי: אם הם יקבלו בזול הם ימכרו בזול

דוד ביטן: אתה חוזר על הטענה

דוד ביטן:  אני שואל אותך - - -     

אלי שלום סתוי: אני פה בשביל לשנות את המצב היום

דוד ביטן: אני שואל אותך אלו כוחות יש לך לדאוג שהמחירים - - -     

אלי שלום סתוי: אתה יכול לשמוע את זה מהקמעונאים עצמם, יש פה קמעונאים

דוד ביטן: אני עובר למישהו אחר, חשוב בינתיים על תשובה

דוד ביטן:  אם אין לך תשובה זו גם תשובה טובה

אלי שלום סתוי: יש לי תשובה מעולה, אני אומר שכל ההנחה תגיע לצרכן, נקודה

דוד ביטן: איני יודע אם מה שאתה אומר נכון

אלי שלום סתוי: אני אחראי על כך, ידידי, אני אחראי על כך

דוד ביטן: אני רוצה לדעת איך אתה גורם לזה

אלי שלום סתוי: אני כיזם אחראי לכך שכל ההנחה תגיע לצרכן

דוד ביטן: אחרת אין טעם

דוד ביטן:  אם אני לא מצליח להוריד את המחיר אז לא אלחם את המלחמה הזו, אני אומר לך את זה בגלוי

אלי שלום סתוי: ברור, ואני אומר לך שזה יהיה

דוד ביטן: אברהם זרוק, אתה בעל מכולת

דוד ביטן:  איפה המכולת שלך?     

אברהם רקנטי: ברחובות

דוד ביטן: הסבר את הבעיה ואיך תדאג להורדת המחירים אם נפתור את הבעיה

אברהם רקנטי: הבעיה היא ברכישה עצמה

אברהם רקנטי:  ברגע שאתה קונה את המוצר ב-50%-60% יותר מהמתחרים שלך אז אתה לא יכול לעשות כלום

דוד ביטן: זה ברור לי, זה ברור לי, כן

אברהם רקנטי: ברגע שיהיה מרלו"ג והוא ידאג לנו למחירים יותר זולים אז הגלגל יתחיל להסתובב וגם אנחנו נוריד את המחירים

אברהם רקנטי:  אי-אפשר להיות חזיר

אברהם רקנטי:  אנחנו רוצים להתפרנס, אבל אם לא יעשו את זה יעבוד שבוע-שבועיים וייפסק

אברהם רקנטי:  אם יורידו אז זה ירוץ הלאה

דוד ביטן: איפה אתה קונה סחורה היום, הם באים אליך?      

אברהם רקנטי: כן

דוד ביטן: אסם, עלית וכדומה?     

אברהם רקנטי: קוקה-קולה, עלית, אסם

דוד ביטן: ומה זה, ראיתי ששופרסל פתחו חנות מיוחדת

אברהם רקנטי: Cash and carry      

דוד ביטן: שם אתה קונה במחיר מוזל יותר?     

אברהם רקנטי: לפעמים כן ולפעמים לא, גם הם משחקים

דוד ביטן: אז אם אתה לא קונה במחיר מוזל למה אתה צריך ללכת לשם, חכה להם שיבואו אליך

דוד ביטן:  לא יכול להיות שאתה נוסע עד לסופר של שופרסל כדי לקנות באותו המחיר שאתה מקבל כשהם באים אליך

אברהם רקנטי: אני לא נוסע

דוד ביטן: אתה לא, אבל ראיתי אחרים שכן

אברהם רקנטי: זה מוזר שהוא מתחרה שלי והוא מוכר לי

דוד ביטן: הוא עושה את זה כי אתם באים לסופרים וקונים שם וחוסמים לו את הקופות אז הוא מעדיף שתבואו למקום מאורגן שלא מפריע למקומות הרגילים

אלי שלום סתוי: ואם הספקים מאפשרים לו למכור ולהרוויח למה הם לא מאפשרים לנו?      

דוד ביטן: מה נראה לך, אנחנו מקיימים את הישיבה הזאת סתם? אלי וזאני, בבקשה, איפה המכולת שלך?     

אלי וזאני: ביבנה

אלי וזאני:  יש לי סופר 30 שנה, מגיל 22 ועד היום

אלי וזאני:  רציתי לדבר מהלב

דוד ביטן: יש לך מינימרקט?     

אלי וזאני: כן, שכונתי

אלי וזאני:  כמו שאמרת, גם אתה קנית במכולות, כמעט כולם קונים במכולות

אלי וזאני:  אנחנו יוצאים גנבים

אלי וזאני:  תמיד אני שואל את עצמי למה כולם מסתכלים עלי בתור גנב

אלי וזאני:  אף אחד לא מבין מה הסיבה

אלי וזאני:  אומרים: "וזאני הוא גנב"

אלי וזאני:  שאלת אותו שאלה, שאלת אותו לגבי Cash and carry

אלי וזאני:  זה סופר, זה מרלו"ג שקונים שם

אלי וזאני:  אני נוסע לשם לפחות פעם בשבוע וקונה שם

אלי וזאני:  חברת אסם הענקית - - -     

דוד ביטן: שם זה יותר זול

אלי וזאני: כן, יותר זול

דוד ביטן: מה ההבדלים?     

אלי וזאני: מבחינת אחוזים או מבחינת מחיר?      

אלי וזאני: מינימום חיסכון של 20%

דוד ביטן: זאת אומרת שהסופר מוכר לך 20% פחות ממה שאסם מוכרת לך

אלי שלום סתוי: ועוד מרוויח 20%

דוד ביטן: אתה קיבלת צ'אנס, תן להם עכשיו

אלי וזאני: גם חברת קוקה-קולה

דוד ביטן: כשאתה קונה בזול יותר אתה מוריד את המחיר אצלך?     

אלי וזאני: בוודאי, אני מרגיש שעוד שנה אני נמחק

אלי וזאני:  למה? כי אנשים כל היום משווים ואומרים: "הסופר הזה גנב, גנב, גנב"

אלי וזאני:  הם לא מבינים שאני קונה ב-30% יותר יקר

אלי וזאני:  זה לא בגלל שאני חזיר, בסך הכול רוצה להתפרנס ולפרנס את המשפחה שלי

דוד ביטן: אז מה הפתרון?     

אלי וזאני: אם אני ניגש לחברה גדולה ומקבל מחיר יותר גדול, למה, מה הסיבה, הכסף שלי זה אותו כסף, אני משלם אפילו עם ערבויות

דוד ביטן: אתה לא קונה כמויות אז אתה לא זוכה להנחה

אלי וזאני: אני אזמין שני משטחים של קוקה-קולה ואשלם יקר יותר מאשר מה ש-Cash and carry ימכרו לי

אלי וזאני:  מה הסיבה? נעשה ניסיון, נזמין שני משטחים, מדובר בכמות, נכון?      

דוד ביטן: לאור הניסיון שלך, מה יפתור את הבעיה?     

אלי וזאני: אין לי את הכוח, אני לא נחשב בפניהם, אני יתום

אלי וזאני:  אם אתם רוצים שהעסקים לא יימחקו אז תעזרו לנו

דוד ביטן: מה לדעתך

אלי וזאני: יש ריכוזיות

אלי וזאני:  תנובה עושה לנו מה שהיא רוצה, שטראוס וכולי

אלי וזאני:  אנחנו לא מקבלים הנחות, לא מקבלים כלום כי לא סופרים אותנו פשוט

אלי וזאני:  אתם צריכים לראות איך אני, העסק הקטן, אשרוד

דוד ביטן: יעקב ברמר, בעל מכולת, מאיפה אתה?     

יעקב מרגי: אני נמצא בשיינקין בתל-אביב

דוד ביטן: בתל-אביב אפשר למכור ביוקר, לא?      

יעקב מרגי: הם לא ענו לך על השאלות, אולי הם קצת מתביישים ממך

יעקב מרגי:  אני ארגנתי את מאבק המרכולים נגד סגירת העסקים בשבת, אני נלחמתי בכל הטייקונים הגדולים

יעקב מרגי:  אתם פשוט צריכים להבין שהשוק הוא דבר שמשתנה

יעקב מרגי:  כל הדיבורים האלה, לפני 10 שנים אנשים אמרו: "יקר, יקר, המכולת יקרה, המכולת גונבת"

יעקב מרגי:  היום בכל המקומות נפתחות חנויות נוחות של 24 שעות ושם משלמים מלכתחילה לפחות כפול ממכולת אבל זה נוח

יעקב מרגי:  אנחנו צריכים להבין שכל השוק משתנה כל הזמן

יעקב מרגי:  היום אני זול בהרבה מ-APM שלידי ואני לא רוצה להגיד לך כמה אני יותר זול מסופר יהודה או מטיב טעם

יעקב מרגי:  אני מסתכל על המחירים ואני יודע להתחרות, לא באתי להתלונן על הפרנסה שלי, מתפרנס מצוין ברוך השם

יעקב מרגי:  אני אחראי לעבוד ושאנשים יבוא לקנות אצלי כי נוח להם

יעקב מרגי:  אם אני יקר הם ילכו לסופר הגדול, אם כבר לא ילכו למתחרים שלי מבחינת מחיר, הם ילכו לשם כי אולי יש שם יותר מבחר ויותר נעים להם לקנות שם

יעקב מרגי:       אני לא מקבל ביטוח לאומי, לא פנסיה, לא אבטלה ולא כלום

יעקב מרגי:  אני כן מבקש מהמדינה את הדבר הבסיסי, ההתחלה של המחירים, לתת לי את המחיר הנכון שאני יכול לקבל

יעקב מרגי:  לא במחיר של שופרסל, כמובן, אבל כן מכיוון שאני בעל עסק אז תאמין לי שאני יודע להתמודד עם וקרוא לקליינט שלי לבוא לקנות אצלי, אם זה בירקות שאני לא מוכר הכי זול אבל אני נותן את הסחורה הכי יפה, שהוא יקבל סחורה פי כמה יותר יפה מהסופר

יעקב מרגי:  פלפל שהוא יקנה אצלי יחזיק אצלו שבוע ולא יום אחד כמו פלפל מהסופר, אז הוא מעדיף לקנות שני פלפלים ונהנה

יעקב מרגי:  היום אנשים כבר לא קונים בכמויות

דוד ביטן: אבל ירקות ופירות זה שונה, אתה נוסע בעצמך לשוק הסיטונאי כדי להביא אותם אז זה שונה

דוד ביטן:  אני מדבר על מוצרים רגילים – קוקה-קולה, אסם, שימורים

יעקב מרגי: היום יש הרבה אנשים באזור שלי שקונים מה שהם צריכים אז הם לא כל-כך מסתכלים על השקל במיוחד כשהרשתות מסביבי הן הרבה יותר יקרות וזה הופך להיות בכל הארץ

יעקב מרגי:  פה נהיה רמי לוי בעיר, שופרסל בעיר

יעקב מרגי:  המחירים במקומות כאלו הם שונים מהרשתות אפילו שיש להם את אותו האב

דוד ביטן: אז מה הפתרון לדעתך, איך אפשר לעזור לכם?     

יעקב מרגי: אני עושה פרסום, עכשיו המחיר של המים הוזל? הדבר הראשון שאני שמח לפרסם אותו הוא שהמים הוזלו והוא יכול לקנות אצלי בזול יותר

דוד ביטן: בוא נגיד שתל-אביב היא לא דוגמה במקרה הזה

יעקב מרגי: לא נכון, מדובר בדוגמה ארצית

יעקב מרגי:  אם אנחנו יכולים להוציא פרסום שלנו, אפילו בטלוויזיה – לא יקרה כלום – שעכשיו ברשתות של העסקים הקטנים, נפרסם את המוצר שיש לנו בהוזלה או רשימת מוצרים לקראת החג או לקראת שבת

דוד ביטן: את זה אתם יכולים לעשות במסגרת האיגוד שלכם, אתם לא צריכים לא ועדת הכלכלה

יעקב מרגי: אז אני מסביר איך לפתור את הבעיה ואני דואג לזה - - -      

דוד ביטן: תודה

דוד ביטן:  נציגי לובי 99

רחל גור: עורך הדין רחל גור מלובי 99

רחל גור:  רציתי לקחת את זה מכיוון שונה

רחל גור:  אנחנו רואים תופעה מדאיגה של סניפים קטנים של סופרים שדוחקים את המכולות

רחל גור:  אם מסתובבים ברחובות, פתח תקווה, כפר סבא, חריש, אנחנו רואים מצב שבו אין אופציות

רחל גור:  סניף קטן של שופרסל אחרי סניף קטן של שופרסל אחרי סניף קטן של שופרסל

רחל גור:  אם אנחנו מדברים על חריש זה אנשים שגם כך אין להם הרבה אופציות ואז הם משלמים מעין מס פריפריה

רחל גור:  הם גרים יותר רחוק ולכן הם משלמים 25% יותר אבל זה לא רק שם, זה גם בפתח תקווה וברחובות

רחל גור:  מדובר במשהו שהוא מדיד

רחל גור:      ב-2014 קרה משהו מעניין

רחל גור:  חוקקו את חוק המזון ואז חייבו את כל הספקים הגדולים לקבל אישור של רשות התחרות אם הם פותחים עוד סניף גדול

רחל גור:  מה היה אז? זה גרם לכך שהם הפסיקו לבנות סניפים גדולים

רחל גור:  מספר סניפי שופרסל דיל ירד מ-112 ל-107

רחל גור:  שופרסל שלי ירד מ-109 עד 87

רחל גור:  מה גדל? הם פתחו 43 סניפים קטנים חדשים וזה בשביל - - -     

אלי שלום סתוי: זו לקונה בחוק המזון

דוד ביטן: אל תפריע, אני אחזור אליך בסוף

רחל גור: המגמה ממשיכה, הם כבר פרסמו את התוכניות לשנה הבאה וגם פה - - -     

דוד ביטן: איך זה משפיע על המחיר, אני לא יכול להגיד לו לא לפתוח

רחל גור: אתה יכול להגיד לו - - - ביד השנייה

רחל גור:  זה משהו שכבר מוכר, חוק המזון כבר - - - אנחנו לא רוצים - - - חוק המזון אמר כבר ב-2014 שיש בעיה של מונופול מקומי

רחל גור:  יש מצב שאם תגיע לכפר סבא או רחובות תראה כמה סניפים של שופרסל ברצף

רחל גור:  המקום היחיד שבו הייתה התערבות היה מצפה רמון

רחל גור:  כולם מכירים, זה מקום קטן, אין הרבה אופציות, יש סניף אחד של שופרסל ואז פתחו עוד אחד

דוד ביטן: אני רוצה להבין, יש לכם מה להגיד אם פותחים סניפים גדולים, כמו שופרסל, אחד ליד השני

דוד ביטן:  מה קורה כשפותחים עסקים קטנים, סופר קטן יכול לפתוח כמה שהוא רוצה?      

מיכל כהן: עד 250 מטרים אין מגבלה

מיכל כהן:  כמובן שאם פתיחת חנות תגרום לפגיעה בתחרות אז יש לנו תמיד את - - -     

דוד ביטן: פשוט לא יהיו מכולות יותר

מיכל כהן: ראו, לשוק המכולות – דיברנו גם עם לובי 99 על הנקודה הזאת – יש הרבה פחות חסמי כניסה, אם בכלל, יחסית לרשתות

מיכל כהן:  הרגולציה יותר מצומצמת, אין בעיה של שטחי מסחר

מיכל כהן:  לפי התיאוריה הכלכלית, אם מישהו מעלה מחירים במכולת ואחר יכול לעשות רווח אז הוא יפתח לידו מכולת וייצר תחרות, לכן לא ראינו בעיה שצריך לפתור אותה

דוד ביטן: את שומעת שיש בעיה, המכולות יהפכו למוצג ארכיאולוגי

מיכל כהן: כי שופרסל מתחרה בהם ומורידה מחירים

דוד ביטן: המקומות הקטנים מורידים מחירים?     

מיכל כהן: אם הם לא מורידים מחירים אז למה שהם ייעלמו?      

דוד ביטן: אסביר לך בדיוק למה, במכולות אין את כל המוצרים, יש להם את המוצרים שהשכונה רוצה

דוד ביטן:  הבניינים הקרובים רוצים אז הם מזמינים

דוד ביטן:  אתה לא בא היום למכולת ויכול לקנות את כל המוצרים

דוד ביטן:  לעומת זאת, כשיש חנות קטנה של שופרסל יש בה מבחר של מוצרים ולכן שם יקנו לפני שיקנו במכולת

מיכל כהן: אומר רגע מילה על המבחר

מיכל כהן:  בסופו של דבר הנקודה של המבחר נובעת משטחי המדף

דוד ביטן: טוב שאמרת את זה, יש לי רעיונות איך לפתור את הבעיה ותגידי לי את כממונה על התחרות אם זה אפשרי ומה את יכולה לעשות בעניין

דוד ביטן:  יש בעיה בסופרים שאין שם שטחי מדף של מוצרי המפעלים הקטנים, לא נותנים להם ומכיוון שכך הם לא יכולים לעמוד בתחרות מול אסם ומול שאר החברות הגדולות

דוד ביטן:  האם אנחנו יכולים לחייב את הסופרים – באמצעות חקיקה או באמצעות הוראות שאני מאמין שאת יכולה לתת להם – להעניק יותר שטחי מדף למוצרים של מפעלים קטנים

דוד ביטן:  לא מחייב שיהיו שטחים גדולים אבל שטח כזה שיאפשר להם למכור ולעמוד בתחרות

דוד ביטן:  זה חשוב גם לתעשייה הישראלית

דוד ביטן:       דבר שני, אני רוצה שיצא נוהל – אולי משרד הכלכלה יכול לענות לזה

דוד ביטן:  מי נציג משרד הכלכלה

נעמי הימיין רייש: אני

דוד ביטן: אבל את זה לא ממש משרד הכלכלה מבחינתי

דוד ביטן:  אל תיעלבי, אל תיעלבי

דוד ביטן:  מי זה משרד הכלכלה-כלכלה, לא נציג העסקים הקטנים

נעמי הימיין רייש: גם יאיר - - -     

דוד ביטן: אני רוצה לחייב את החברות הגדולות למכור לעסקים הקטנים, למכולות, במחיר משוקלל שהם מוכרים לסופרים הגדולים אחרי ההנחות

דוד ביטן:  אם הממוצע של קפה בסופר – נגיד ניקח חמישה – זה 100 שקלים אחרי הנחות, אז הם יהיו חייבים למכור במחיר הזה למכולת ולא ב-120 שקלים

דוד ביטן:  איך אני עושה את זה? אני רוצה לחייב אותם, אם צריך נחוקק חוקק

דוד ביטן:  לדעתי את, מירב כהן, יכולה לעשות את זה וגם אתם יכולים לעשות זאת בתקנה

דוד ביטן:  מה זה הדבר הזה שבשופרסל קונים כמויות אז מקבלים הנחות

אלי שלום סתוי: כבוד היושב-ראש, אפשר מילה?      

דוד ביטן: אתה רוצה להחליף אותי? שאלתי אותך?      

אלי שלום סתוי: אני רוצה לעזור

דוד ביטן: אל תעזור לי, אני שואל את נציגי משרד הכלכלה ואת הממונה על התחרות

דוד ביטן:  אני רוצה שיהיה מחיר מפוקח בעניין הזה

דוד ביטן:  כל חודש יהיה מחיר ממוצע, המחיר הממוצע כולל הנחות, כולל כמויות כולל הכול, ימכרו במחיר זה למכולות

דוד ביטן:  יכול להיות שצריך עוד 2% בגלל שהם צריכים לשנע יותר

דוד ביטן:  אני מדבר כרגע בשמי ולא בשם שאר הח"כים

דוד ביטן:  אנחנו צריכים להוזיל את המחיר ולפנות שטחי מדף למוצרים של מפעלים קטנים ואז הם ימכרו בזול

דוד ביטן:  יהיו פקחים של משרד הכלכלה שיעברו במכולות ויבדקו שהמחירים בסדר

דוד ביטן:  אם לא – נבטל את ההסדר הזה

דוד ביטן:  יהיה הסדר אבל בעלי המכולות צריכים להוריד את המחירים בהתאמה

דוד ביטן:  אם נכונן הסדר ובעלי המכולות ימשיכו לקחת מחירים גבוהים אז לא עשינו כלום

דוד ביטן:  צריך להוריד את המחירים גם במכולות, בסופרים נתעסק בישיבות אחרות

דוד ביטן:  מה התשובה שלכם?     

מיכל כהן: כרגע אנחנו לא יכולים לעשות את זה?     

דוד ביטן: למה אתם לא יכולים? אנחנו יכולים למנוע פגיעה בתחרות

דוד ביטן: יש פגיעה בתחרות, מה זאת אומרת?      

מיכל כהן: רק רגע, אדוני

דוד ביטן: זאת לא פגיעה בתחרות שלסופר מוכרים ב-100 שקלים ולהם ב-150, זו לא פגיעה בתחרות? אז מה זו פגיעה בתחרות?      

מיכל כהן: תחרות פירושה שכמה שיותר עסקים - - -     

דוד ביטן: עוד מעט לא יהיו לך עסקים, את לא מבינה? המכולות לא תהיינה קימות יותר

מיכל כהן: אני לא חושבת כך

מיכל כהן:  צריך להיות ברור, בסוף - - -     

דוד ביטן: טוב, אז לא את, אז משרד הכלכלה

דוד ביטן:  אם זה לא את, אם את לא מטפלת בזה אז הם יטפלו בזה

מיכל כהן: אבל פיקוח מחירים, אדוני, יכול - - -     

דוד ביטן: ומה עם המדפים, זה גם את?      

מיכל כהן: מדפים זה גם לא אני כרגע

דוד ביטן: אז מי, אני לא מבין

מיכל כהן: אין חוק ואני לא חושבת שכדאי שיהיה חוק ש - - -     

דוד ביטן: אז תפתרו את הבעיה, לא צריך כל דבר בחוק

מיכל כהן: אנחנו רוצים לייצר יותר תחרות

דוד ביטן: לא, לא, גבירתי, אתם לא מצליחים

מיכל כהן: יש עלויות שונות - - -     

דוד ביטן: אבל אתם לא מצליחים, זאת עובדה, אתם לא מצליחים לעשות את זה

דוד ביטן:  מה זה: "אנחנו רוצים"?     

מיכל כהן: ישנה רפורמה שאנחנו מציעים - - -     

דוד ביטן: אל תדברי איתי על רפורמות, מכל הרפורמות לא יצא כלום, שום דבר לא יוצא מרפורמה

מיכל כהן: אני רוצה להסביר איך אנחנו - - -     

דוד ביטן: בישראל המחירים עולים ועולים למרות כל הרפורמות, זאת עובדה

דבורה ביטון: נופל דווקא על מעוטי היכולת לצערנו

מיכל כהן: פיקוח מחירים על כל ההיבטים שלו הוא לא משהו שמגדיל תחרות ומוריד מחירים

דוד ביטן: זה לא פיקוח על מחירים, תסלחי לי, לא אמרתי פיקוח על מחירים

דוד ביטן:  הפיקוח הוא על החברה המייצרת שתמכור למכולות במחיר הממוצע שהיא מוכרת לסופרים

מיכל כהן: הדבר הזה יכול להעלות את הממוצע הכללי

דוד ביטן: למה?     

מיכל כהן: כי לרשתות יש עלויות יותר נמוכות מול - - -     

דוד ביטן: אז אמרתי שנוסיף משהו, אין בעיה

מיכל כהן: לרשתות יש עלויות יותר נמוכות ולספק לרשתות זול יותר מאשר לספק למכולות

מיכל כהן:  גם מבחינת - - -     

דוד ביטן: רק שינוע, לא נכון, רק שינוע

דוד ביטן:  כמה עולה השינוע?     

אלי שלום סתוי: לזה נועד המרלו"ג

מיכל כהן: המרלו"ג הוא מיזם חיובי - - -     

אלי שלום סתוי: כבוד היושב-ראש, לזה נועד המרלו"ג של הקמעונאים

דוד ביטן: למרלו"ג לא כולם יכולים להגיע

אלי שלום סתוי: - - - משרד הכלכלה השקיע כסף

דוד ביטן: אנחנו לא הפרענו לך להקים מרלו"גים כמה שאתה רוצה

מיכל כהן: הם - - -     

דוד ביטן: תכף, מרלו"ג זה עוד נדבך

מיכל כהן: עלויות השינוי יכולות להיות מאוד גבוהות

מיכל כהן:  עכשיו, המחירים השונים הם מחירים שנובעים מעלויות שונות, והעובדה שהרשתות מקבלות את המוצרים במחיר יותר נמוך כי הדרופים שלהם יותר גדולים, כי קל יותר כי קל יותר, כי מגיעים אליהם פחות - - -     

דוד ביטן: אני רוצה שזה יגיע לאיזון חוזר

מיכל כהן: זה מוריד את המחירים ברשתות

דוד ביטן: את רוצה שיהיו רק סופרים במדינה?     

מיכל כהן: רק רגע - - -     

אלי שלום סתוי: 50% הפרש

יעקב מרגי: זה לא יכול להיות שזה רק השינוע

אלי שלום סתוי: - - -     

דוד ביטן: אני אוציא אותך

דוד ביטן:  אברהם סתוי, אני לא אוהב להוציא

דוד ביטן:  עוד פעם אחת אתה מפריע ואני מוציא אותך

מיכל כהן: אני חייבת לסיים את הטיעון

מיכל כהן:  אם אנחנו נחייב את הרשתות למכור במחיר אחיד לכולם המצב יכול להיות שהמחיר הממוצע יהיה גבוה יותר, זה מה שזה אומר, זה אומר שהם לא - - -     

דוד ביטן: אז נעשה ניסיון, נעשה את זה זמני

דוד ביטן:  בואו נראה אם אני צודק או לא

אליהו ברוכי: אני רוצה לשאול - - -     

דוד ביטן: תעשי שלושה חודשים, נעשה ניסיון ונראה

דוד ביטן:  אחר כך תגידי לי - - -     

אליהו ברוכי: כבוד היושב-ראש, אני רוצה לשאול שאלה קטנה

אליהו ברוכי:  גברת כהן, עד כמה בעינייך זה יהיה הוגן

אליהו ברוכי:  אם מחר תראי שהחברה מוכרת ב-100% יקר יותר למכולות, גם אז לא נתערב? השאלה היא עד כמה

דוד ביטן: בשם התחרות, בשם התחרות האזרח משלם כל היום, זה בשם התחרות, ממש מצוין, תחרות אדירה

דוד ביטן:  המחיר עולה כל הזמן

אליהו ברוכי: אני שואל עד כמה, את אומרת שמדובר בעלויות שינוע

דוד ביטן: זו תחרות בהעלאת מחירים, לא תחרות בלהוריד את המחיר, זה מה שקורה במדינה כי לא פותרים אף בעיה

דוד ביטן:  אז תעשי פיילוט אבל צריך לנסות את זה פעם אחת, זה הכול

דבורה ביטון: אפשר לנסות במספר מקומות

דוד ביטן: אני רוצה שיהיה מחיר ממוצע בתוספת מסוימת בגין שינוע, זה התפקיד שלכם – אני לא כלכלן –וננסה את זה ונמנה פקחים שיבדקו אם הם מורידים את המחיר, ואם ירד המחיר במכולות ששם המחיר גבוה – פי אחד וחצי מסופר – עם כל הכבוד, בסוף אנשים קונים בסופר והם קונים הרבה ולא תמיד את מה שהם צריכים, זה מכיוון שבמכולת הם משלמים פי אחד וחצי

דוד ביטן:  מה הולך פה, אני לא מבין את זה

מיכל כהן: המחירים נקבעים לפי ביקוש

דוד ביטן: אז הם לא יכולים להתחרות, הם יכולים להתחרות, עם מי הם יכולים להתחרות? מכולת לא יכולה להתחרות בסופר, על זה אין ויכוח, זה עניין של גודל

דוד ביטן:  בבקשה, חברי הכנסת

דוד ביטן:  לא עניתי לי לגבי שטחי מדף, את זה את יכולה לפתור או שזה גם תחרות?      

מיכל כהן: אני חושבת שהתחרות צריכה להוביל לזה

דוד ביטן: אבל התחרות לא מובילה לזה

מיכל כהן: בחוק ההסדרים החדש אנחנו רוצים לתת תמריץ לקמעונאים להכניס יותר ספקים קטנים

דוד ביטן: למה לא נתתם תמריצים עד עכשיו?     

מיכל כהן: אנחנו רוצים לתת תמריצים - - -     

דוד ביטן: לא, גבירתי, זה הולך להיות בחוק ההסדרים עכשיו?     

מיכל כהן: כן

דוד ביטן: מה הולך להיות?      

מיכל כהן: ככל שרשתות יקצו יותר שטחי מדף לספקים קטנים – ואנחנו נבדוק את זה – הן לא תצטרכנה לקבל אישורים כדי לפתוח חנות גדולה

מיכל כהן:  אנחנו חושבים שזה תמריץ כלכלי

דוד ביטן: זה לא תמריץ מספיק

מיכל כהן: רק רגע

דוד ביטן: לא, את צריכה לחייב את הרשתות

מיכל כהן: אני לא יכולה למדוד מדפים

דוד ביטן: אבל את יכולה לשלוח פקח, למה לא, יש פיקוח

דבורה ביטון: צריך למצוא את הנוסחה, לכל דבר יש פתרון

מיכל כהן: עלולים להיות מדפים ריקים

דוד ביטן: לאיזה ועדה החוק שלך מגיע?      

מיכל כהן: לוועדה הזאת, הוא הרבה יותר רחב ממה שתיארתי

דוד ביטן: אז תדעי שאנחנו נעשה שם תיקונים שיחייבו את הסופרים לתת את זה

דוד ביטן:  לא בתמריצים אלא חובה, זה מה שיקרה ולא מעניינת אותי התחרות במקרה הזה, אני אומר לך את האמת

מיכל כהן: בסופו של דבר צריך צרכנים שירצו לקנות את זה וצריך לדאוג - - -     

דוד ביטן: ברור, אם המפעל לא רוצה אז אין בעיה

מיכל כהן: לא המפעל, הצרכנים

מיכל כהן:  יש לדאוג שהמדפים לא יישארו ריקים בסוף

מיכל כהן:  בסופו של דבר, אם אתה תשים את המוצר - - -     

דוד ביטן: אתם לימדתם אותי שיש עניין של לימוד התנהגות

דוד ביטן:  אם המוצרים יהיו על המדף תקופה מסוימת, תני להם תמריץ אבל הם יהיו חייבים לתת, זה כל ההבדל

מיכל כהן: תמריצים כלכליים עובדים על - - -     

דוד ביטן: לפתוח עוד סופר זה לא תמריץ

דבורה ביטון: כבוד היושב-ראש, תודה על כינוס ישיבה חשובה ותודה עבור העלאת נושא שבימים הטרופים האלה שהמדינה עוברת אנחנו מתעסקים באמת במהות החיים ובנושא החשוב שאתם מעלים

דבורה ביטון:  ברשותך, אדוני, אני רוצה להביע את השתתפותי בצער העם התורכי על האסון הנורא שפקד אותם

דבורה ביטון:  ליבי איתם

דבורה ביטון:  אדוני הנושא שהעלית חשוב מאוד

דבורה ביטון:  כתושבת שדרות, ילדה שגדלה בפריפריה, מי שמכיר את הפריפריות יודע, בשדרות יש לנו שלושה סופרים אבל גם לסופרים צריך לנסוע

דבורה ביטון:  בדרך כלל המכולות נמצאות ליד הבית ודווקא בשכונות של אימהות חד-הוריות, מיעוטי יכולת, דיירי עמיגור

דבורה ביטון:  הפערים הם הזויים

דבורה ביטון:  הפערים שבעלי המכולות מדברים עליהם

דבורה ביטון:  ליבי עם הקמעוניים

דבורה ביטון:  אני יכולה לדבר גם על מכולות שנסגרות בגלל מצב בטחוני בעייתי, קל וחומר שהיום אנחנו רואים בסוף כל שנה את נתח הרווחים, ועיננו לא צרה

דבורה ביטון:  בסוף, אם אתם כבר מקימים עסקים מאוד גדולים ויש סופרים, בואו גם ותהיו קצת למען אותם האנשים מיעוטי היכולת

דבורה ביטון:       אדוני היושב-ראש העלה פה נושאים ונתן עצות מעולות

דבורה ביטון:  לדעתי יש מקום לממש את העצות הללו

דבורה ביטון:  צריך לחבק את המכולות ולא לסגור אותן משום שגם אלה יהיו מקומות שנצטרך

דבורה ביטון:  לא כולם בנויים להיכנס לסופרים, בסופרים יש פיתויים הרבה יותר גדולים ואני לא רוצה לחשוב על אם שמגיעה לסופר והילד לא יכול לקחת ממתק או צעצוע שהוא ראה

דבורה ביטון:  לרוב, האימהות האלה הולכות למקומות יותר קטנים כדי להביא מצרכים בסיסיים

דבורה ביטון:  יש מקום, אדוני, להקל ולהוזיל ולתת את האפשרות

דבורה ביטון:  ברגע שלמכולות יהיה כבד פחות אז הצרכן הוא זה שבעצם יזכה, קל וחומר כשאנחנו מדברים על אוכלוסייה לא מבוטלת במדינה של מיעוטי יכולת, תודה

דוד ביטן: חברת הכנסת שלי טל מירון, בבקשה, זה נאום ראשון אז לא להפריע

שלי טל מירון: שלום לכולם, רציתי לשאול אם יש מחקר משווה בעולם, אולי מקרי בוחן של תהליכים דומים שנעשו במדינות אחרות ואנחנו יכולים ללמוד מהם

דוד ביטן: יש לנו את הממ"מ? לא קראו להם הפעם אבל מנהלת הוועדה תברר את זה

אלי שלום סתוי: כבוד היושב-ראש אני יכול לעדכן

דוד ביטן: אתה מומחה גדול, אני שמתי לב, עד עכשיו לא פתרת את הבעיה אז תעזוב

אלי שלום סתוי: יש לי תשובה לכבוד חברת הכנסת

דוד ביטן: לא, מי שתענה היא נציגת רשות התחרות

אלי שלום סתוי: מה היא מבינה יותר ממני?     

דוד ביטן: היא מבינה, אל תעליב אף אחד

אלי שלום סתוי: מה היא מבינה, סליחה

דוד ביטן: אני אוציא אותך

דוד ביטן:  אל תעליב אף אחד, בסדר?      

מיכל כהן: להצעות של - - -     

דוד ביטן: זה התפקיד שלה, להבין יותר ממך

אלי שלום סתוי: סליחה, אני לא מקבל את זה

דוד ביטן: בסדר, אל תקבל

מיכל כהן: להצעות של קביעת מחיר כמו שהציע היושב-ראש אין לנו כאלה מקרי בוחן

מיכל כהן:  לגבי מרלו"גים ואיחוד רכישות, כמו שקורה גם ב-Cash and carry של שופרסל וכמו שהיה קורה במיזם הזה אם הוא היה מצליח לקום, זה היה יכול לצמצם עלויות וזה יכול - - - לצרכנים

מיכל כהן:  זה אף פעם לא יהיה גלגול מלא

דוד ביטן: זה עולה כסף, המרלו"ג

מיכל כהן: זה אומר שצריך ליזום את זה

דוד ביטן: אולי משרד הכלכלה, תכף אנחנו נגיע למרלו"גים

מיכל כהן: לא המדינה עושה את זה

מיכל כהן:  אני רק רוצה להשלים

דוד ביטן: שום דבר המדינה לא עושה, אבל מה שכן - - -     

מיכל כהן: המדינה היא לא מנהלת עסק, זה קרה

דוד ביטן: אבל ארבעה מיליארדי דולרים נתנו לאינטל קריית גת כדי לתמוך, זה בסדר

דוד ביטן:  אבל לתת שני מיליוני שקלים למכולות זה בעייתי מבחינת המדינה, שמתי לב לזה

מיכל כהן: - - - מיליון שקלים

מיכל כהן:  אנחנו רק אומרים שמיזם שכזה הוא חיובי רק שהוא לא בשל והוא לא מתרומם ולא בגלל שהמדינה אשמה

מיכל כהן:  אני חושבת שכדאי לשאול את הספקים לגבי קיבוע מחיר

מיכל כהן:  מבחינת הספקים זה דבר טוב שיעלה להם את הרווח

מיכל כהן:  לפי הניתוח הכלכלי שלנו אנחנו צופים שזה מה שיקרה כי בסופו של דבר הם לא - - - כי הם לא ימכרו במחיר הפסד

מיכל כהן:  הם מתמחרים לפי העלויות - - -     

דוד ביטן: אבל הם מוכרים לשופרסל באותו המחיר

מיכל כהן: אבל זה תלוי בעלויות - -      

דוד ביטן: הם מוכרים במחיר הפסד לשופרסל?      

מיכל כהן: הם לא מוכרים במחיר הפסד לא לשופרסל ולא לחנויות, אבל אם אתה תגביל אותם הם יצטרכו להתייצב לפחות על המחיר המינימלי של מה - - - 

דוד ביטן: אני מבקש מה-ממ"מ לבדוק את ההפרשים במחיר בין מה שמוכרים לסופרים לבין המכולות

מיכל כהן: אנחנו יכולים לעשות גם עבודת תחקיר

דוד ביטן: לא עשיתם עד עכשיו

דוד ביטן:  אני מבקש שה-ממ"מ יעשה זאת

מיכל כהן: אני חושבת שאנחנו כל הזמן עושים

דוד ביטן: שהם יעשו את זה, יש הפרשים ואני רוצה לדעת מה הם

דוד ביטן:  הם הולכים לקנות בשופרסל כדי לקנות במחיר מוזל על מנת למכור אצלם במכולת וזה שנים ככה, אז איפה הייתם? איפה משרד הכלכלה היה?      

יעקב מרגי: אנשים הולכים לקנות - - -     

דוד ביטן: איפה משרד הכלכלה, אתם רואים את בעל המכולת מגיע לשופרסל, קונה משם קוקה-קולה, אתם יודעים את זה? עכשיו זה מפריע לשופרסל אז הוא הקים חנות כדי שהם ילכו לקנות יותר בזול, אתה מבין? אז איפה משרד הכלכלה?     

אליהו ברוכי: ושם מוכרים להם יותר ביוקר

דוד ביטן: קצת יותר יקר, כן

דוד ביטן:  שם הסופר קיים אז יש הבדל

מיכל כהן: אפשר לנצל את העובדה שלרשתות יש עלויות יותר נמוכות כדי לקנות גם מהן יותר - - - ולהוזיל את המחיר למכולות

מיכל כהן:  אני רק אומר, אדוני - - -     

דוד ביטן: אתם מדברים בשם התחרות, אני אומר שצריך לעשות להפחתת המחיר ולא תחרות להעלאת המחיר

דוד ביטן:  זה מה שקורה במדינה, כולם מעלים את המחירים ואף אחד לא מונע את זה

דוד ביטן:  בשם התחרות, באמת תחרות רצינית

אליהו ברוכי: דוד, שאלה קטנה, מה שהרשתות הגדולות פתחו עבור בעלי המכולות הוא בבחינת גמ"ח? הרי הרשתות דואגות לעצמן

דוד ביטן: אני אגיד לך מה קורה, ברגע שבעל המכולת מגיע וקונה 1,000 בקבוקים אז הוא גומר להם את המוצר אבל גם מפריע להם בקופות

דוד ביטן:  זה גורם לזה שצרכנים שבאים לקנות בכמה מאות שקלים עומדים זמן רב בתור

דוד ביטן:  הסופר לא יכול למנוע מהם לקנות אז הם פתחו משהו על מנת שהם יבואו לשם ויפריעו שם ואז אין להם - - - אבל הם מוכרים - - -      

אליהו ברוכי: ושם הם מוכרים במחירי עלות, נכון?      

דוד ביטן: ברגע שהם קונים יותר זול ומוכרים את זה במכולת אז איפה כל משרדי הממשלה? אני ראיתי את האנשים האלה

דוד ביטן:  אני לא הולך הרבה לסופר אבל תמיד כשהייתי ראיתי את האנשים

דוד ביטן:  עכשיו פתחו להם בבאר יעקב ובאשדוד

דוד ביטן:  שם אתה בא וקונה חבילות של מוצרים, בעל המכולת קונה, והוא מקבל חשבונית מסודרת עם מע"מ

אברהם רקנטי: יש גם משלוח עד לחנות

דוד ביטן: גם משלוח

דוד ביטן:  הסופר החליף את אסם

דוד ביטן:  מה הוא עושה, הוא עושה קופה עליהם, את מבינה? הוא קונה בזול יותר, עושה קופה עליהם, הם עושים קופה על הצרכן כי אין להם ברירה וזה המצב שהמחיר עולה

דוד ביטן:  אז מה, אנחנו לא רוצים להוריד את המחיר?     

אליהו ברוכי: כל אחד יכול לקנות שם?     

אברהם רקנטי: כל בעל עסק

אליהו ברוכי: - - - מרלו"ג

אברהם רקנטי: זה כבר דיגיטלי, יש לך אפליקציה של שופרסל, אתה מזמין ומקבל לדלת

דוד ביטן: אנחנו נקיים ישיבה בעוד שבוע בעניין הזה

דוד ביטן:  רבע שעה, 20 דקות, לא צריך להזמין את כל העולם

דוד ביטן:  אני רוצה לקבל תשובה גם מרשות התחרות

דוד ביטן:  אתם שייכים לאוצר או לכלכלה

מיכל כהן: אנחנו רשות עצמאית ויחידת סמך של משרד הכלכלה

דוד ביטן: אה, יפה, אז את לא קשורה לאוצר

מיכל כהן: לא

דוד ביטן: אז את לא מקבלת הוראות מהאוצר, נכון?     

מיכל כהן: לא מקבלת הוראות מהאוצר, רק תקציב

דוד ביטן: כי הם נותנים הוראות לכל המדינה

מיכל כהן: רק תקציב אני מקבלת מהאוצר

דוד ביטן: בסדר

דוד ביטן:  מי נציג האוצר? אה, הנה הוא, אתה מתחבא לי כל הזמן

דוד ביטן:  אתה האיש הכי חשוב וכל הזמן לא רואים אותך

דוד ביטן:  אני אומר דבר כזה: הפתרון הראשון שאנחנו רוצים זה מדפים למפעלים הקטנים

דוד ביטן:  לעשות פיילוט ולראות שזה שווה את זה

דוד ביטן:  אני חושב שלא צריך חוק לצורך כך, הממונה על התחרות יכולה לעשות את זה לבד בתקנות

דוד ביטן:  למה לכל דבר צריך לעשות תיקון?      דבר שני, לבדוק את העניין של מחיר אחיד בתוספת מסוימת של השינוע

דוד ביטן:  נקבל גם מ-ממ"מ

דוד ביטן:  שיהיה ממוצע של הרשתות, נגיד שנקבע חמש רשתות שהמחירים שלהן כולל הנחות והכול

דוד ביטן:  גם הרשתות מרוויחות על המכולות, אתם רואים את זה, ריבונו של עולם

דוד ביטן:  אז למה, שיתנו להם את ההנחה בממוצע וכמובן שנפקח על המכולות בפיילוט הזה ונבדוק אם מחירי המכולת יורדים, אם זה לא יורד אז מצדי שישלמו כמה שצריך וזה לא מעניין אותי

דוד ביטן:  דבר שני, כל המרלו"גים האלה, איך אנחנו עושים את המרלו"גים לא על ידי הסופר אלא באופן ממוסד, על ידי המדינה או משהו כזה

דוד ביטן:  מה העלות של זה? הרי אתם מרוויחים, הם קונים ואתם מכסים את ההוצאה

אלי שלום סתוי: אין שום עלות לזה

דוד ביטן: עוד פעם אתה, משגע אותי הבן-אדם, תכף אני אתן לך לדבר

אלי שלום סתוי: אני מסביר לכבודו

דוד ביטן: אני אוציא אותך

דוד ביטן:  למה אתה גורם לי להוציא, אני לא רוצה להוציא אף אחד

דוד ביטן:  אז אני אוציא אותך בסוף וברגע שתצא לא תוכל לעזור לעסקים שאתה צריך לעזור להם

דוד ביטן:  אני רוצה לדעת מה העלות של זה עד לישיבה הבאה

דוד ביטן:  נקים מספר כאלה בכל הארץ, האוצר יעזור בסיוע בהוצאות לפיילוט הזה, נעשה את זה לשנה בשלב ראשון

דוד ביטן:  אם זה מייעל את העסק אז נעשה את זה

יאיר צבן: יאיר אלבין, סמנכ"ל מסחר ושירותים במשרד הכלכלה

יאיר צבן:  אנחנו נבחן את הנושאים האלה ונגבש נייר עמדה

יאיר צבן:  אני מאמין - - - 

דוד ביטן: כמה זמן, שבועיים?     

יאיר צבן: כן

ולדימיר בליאק: הוא כבר הסכים לשבוע

דוד ביטן: לא נורא, אני לא רוצה להלחיץ, אין תחרות על הזמן

יאיר צבן: אני רוצה לציין לטובת בעלי המכולות שאולי לא יהיו בדיון הבא שהם בוחרים באפשרות של לפעות במרלו"גים הקיימים כשיש גם חלופות אחרות

דוד ביטן: שלא יעבור לשום ועדה, רק אצלנו

דוד ביטן:  אני אכניס את זה, תסמכי עלי שכל חברי הוועדה יכניסו את התיקונים שאנחנו רוצים להכניס

דוד ביטן:  זה לא יהיה לפי מה שהאוצר רוצה, זה יהיה שונה

איתי עצמון: זה חוק מתחומי העיסוק של ועדת הכלכלה

דוד ביטן: בכנסת הכול אפשרי, זה לא מחייב

דוד ביטן:  יש לכם פתרון?      

ערן רהב: אני ערן רהב מנילוס לעסקים

ערן רהב:  כל מה שאתם דיברתם פה אנחנו כבר עושים ויש לנו פתרון

דוד ביטן: אתם חברה פרטית?     

ערן רהב: נכון

ערן רהב:  המיזם שלנו בא לחבר בין הספקים, לרבות הספקים הקטנים שהם מאוד דומיננטיים אצלנו ואנחנו נותנים להם במה מאוד גדולה וזה גם יתחבר לדיון הבא לבין הקמעונאים הקטנים

ערן רהב:  אנחנו נותנים פלטפורמת Be to be  הכול דיגיטלי, שבה הספקים הם בקשר ישיר עם הקמעונאי כאשר את כל העלויות התפעוליות – שפה אנחנו נשמח לעזרת המדינה – אנחנו מספקים ונושאים בהם

ערן רהב:  אנחנו מנגישים מאופקים ועד מרכז תל אביב את כל סל המוצרים שהספק מחליט

ערן רהב:  בעל המכולת קובע מתי לקנות, ממי לקנות, איך לקנות, מתי לקבל, אמצעי תשלום

ערן רהב:  מצד הספקים מדובר בהנגשה למאות מכולות בשלב הזה

ערן רהב:  אנחנו כבר באזור 1,200 יוזרים, שלחתי מצגת לאדוני אם הוא ירצה לראות

ערן רהב:  אנחנו כבר עובדים ועושים את זה

דוד ביטן: משרד הכלכלה, קחו את הטלפונים שלהם, ראו איך אתם בודקים את מה שהם עושים

דוד ביטן:  את דיברת כבר

רחל גור: אני רוצה להוסיף משהו

דוד ביטן: בסוף

דוד ביטן:  עוד מישהו רוצה להגיד משהו

איציק צאייג: אני רק רוצה להוסיף שאנחנו משרתים כבר למעלה מ-1,000 קמעונאים וכמעט 35 ספקים קטנים ובינוניים

דוד ביטן: אני לא רוצה להגיד כמה אתם מרוויחים

איציק צאייג: אנחנו לא מרוויחים

ערן רהב: אנחנו לא מרוויחים עדיין

דוד ביטן: לא מרוויחים, אתם עושים טובה לקמעונאים?      

איציק צאייג: לא, זה עסק מסחרי שהוא בהקמה

דוד ביטן: הבנתי, אתם משקיעים

דוד ביטן:  זו חברה בורסאית?      

איציק צאייג: לא

אליהו ברוכי: כמה זמן אתם קיימים?     

איציק צאייג: פחות משנה

אליהו ברוכי: יפה, כל הכבוד

ערן רהב: אז אנחנו מנגישים גם לספקים הקטנים והבינוניים שלא היו מגיעים למכולות

דוד ביטן: בסדר, זה גם משהו שצריך לקחת אותו בחשבון

ערן רהב: יש לך דיון על הספקים אז זה רלוונטי מאוד

דוד ביטן: טוב, זה הנושא הבא

ערן רהב: אנחנו גם מאפשרים לקמעונאים שימוש באפליקציה על מנת לרכוש ישירות מהספקים

ולדימיר בליאק: אפליקציה שאתם פיתחתם?      

ערן רהב: כן

דוד ביטן: חברת הכנסת רוצים להגיד משהו?      

דן אילוז: אני קצת דואג מהשיח כאן, כולנו שותפים לרצון להורדת יוקר המחייה וגם לב כולנו עם העסקים הקטנים שבאמת אנשים בעלי מכולת שהקימו עסקים בכל הכוח שלהם והשקיעו את מיטב כספם בעסקים האלו ועכשיו נמצאים בקשיים רציניים

דן אילוז:  אני קצת דואג מכך שחלק מהפתרונות שאנחנו מדברים עליהם הולכים לעשות יותר נזק מאשר תועלת

דוד ביטן: איך אתה יודע? אמרנו שנעשה פיילוט, למה אתה קובע את זה?      

דן אילוז: אנחנו יכולים ללמוד את הדברים, לחשוב עליהם

דוד ביטן: אני יודע שאתה בעד תחרות אבל יחד עם זה אני בעד להוריד את המחיר

דן אילוז: אני מאמין שזה חלק מתחרות

דוד ביטן: בינתיים התחרות מעלה את המחיר

דן אילוז: אין תחרות אמיתית במדינת ישראל ואתה יודע את זה

דוד ביטן: אז למה המחיר עולה בישראל כל הזמן?      

מיכל כהן: יש בעיה, יש בעיות תחרותיות

דוד ביטן: כל הזמן המחיר עולה אז התחרות מעלה את המחיר

דוד ביטן:  אם יש רק תחרות אז היא מעלה את המחיר

דן אילוז: להיפך, דוד

דן אילוז:  אין תחרות אמיתית במדינת ישראל

דוד ביטן: אז אין, אז מה אתה רוצה?      

דן אילוז: אז אנחנו צריכים להכניס תחרות אמיתית במדינת ישראל ואז נראה באמת את המחירים יורדים, זאת עמדתי

דוד ביטן: איך אתה מסביר את זה שהמחיר למכולות הוא פי 1

דוד ביטן: 5 מהמחיר לסופר

דוד ביטן:  המחיר של אסם, למשל

דוד ביטן:  למה, כי הם לא יכולים להתחרות בהם

דוד ביטן:  אז אני יודע שבכל מדינה שאי-אפשר להתחרות אז דואגים לעשות משהו בעניין

דוד ביטן:  אז מה, רק להגיד: "תחרות, תחרות"?      

דן אילוז: אשמח לראות דוגמאות של מדינות אחרות בעולם שעשו דברים

דוד ביטן: אנחנו יצירתיים

דן אילוז: בשביל הקמעונאים, דיברתי על כל העולם

דוד ביטן: בכל העולם צריכים לעזור וחלק עוזרים היכן שהתחרות פוגעת

דוד ביטן:  פה המצב הפוך, התחרות פוגעת בקמעונאים הקטנים

דוד ביטן:  וגם אתם נותנים להם להקים סופרים קטנים כמה שהם רוצים אז מי בכלל רואה אותם, בחייך

מיכל כהן: תחרות מורידה מחירים לצרכן

דוד ביטן: אני יודע שהמציאות שקמים בבוקר לקנות גבינה ולחמניות כבר לא תהיה, יצטרכו ללכת לסופר הקטן כדי לקנות או לקבל את זה על ידי שליח

דוד ביטן:  פעם היו באים הביתה ושמים את הלחמניות אבל זה מחיר כפול

דוד ביטן:  אז תחליטו, אני לא מבין את זה

דוד ביטן:  מה, אתם , חבר הכנסת אילוז אוהב תחרות, את זה אני יודע, זה לא קשור רק לוועדת הכלכלה, בשביל זה הוא נרשם לוועדת הכלכלה

דוד ביטן:  אבל לא יכול להיות ככה

דוד ביטן:  הגופים הממשלתיים צריכים לתת פתרון, איפה שיש כשל שוק אתם צריכים להיכנס לעניין ופה זה כשל שוק

מיכל כהן: - - - כשלי השוק - - -     

דוד ביטן: אבל זה לא נפתר, זה כל העניין, זה לא נפתר, זה רק מחמיר

דוד ביטן:  אני אמרתי לכם מה דעתי

דוד ביטן:  תגידו אתם אם יש לכם פתרון אחר

דן אילוז: ביטן - - -     

דוד ביטן: הנה, תתייעצו עם המומחה לתחרות שלנו

דן אילוז: אני רוצה לשאול אותך שאלה אמיתית, אם העזרה שאתה מציע תעלה בסופו של יום את המחירים לכל הצרכנים אז - - -     

דוד ביטן: היא לא תעלה, אנחנו לא מטומטמים

דוד ביטן:  אמרתי שלאור העובדה שהממונה על התחרות העירה שזה יכול להעלות את המחיר אמרתי שנעשה פיילוט ונבדוק

דוד ביטן:  אם אחרי חצי שנה נראה שזה מעלה נפסיק את זה, אין בעיה

דן אילוז: אני חושב שאנחנו צריכים לא להתעלם מהעובדה שהיתרון היחסי של המכולות זה לא במחירים וזה בסדר, יש להם יתרון בזה שהם פתוחים יותר שעות, בזה שהם יותר קרובים לבתי הצרכנים

דוד ביטן: אם אתה פותח שעות כמו למשל AM/PM שפותחים כל הלילה והמחיר שלהם הרבה יותר גבוה

דוד ביטן:  עצם זה שאתה נגיש זה לא אומר שהמחיר יורד

דן אילוז: זה מה שאמרתי, זה לא היתרון היחסי - - -      

דוד ביטן: נגיד, אני מזכיר גם את חנויות הנוחות בתחנות הדלק, חנויות שפתוחות כל הלילה והמחיר שם כפול

דוד ביטן:  זה לא אומר שאם אתה פותח המחיר יותר זול

דן אילוז: להיפך אני אומר שלמקומות - - -     

דוד ביטן: אני עוד לא נגעתי בנושא חנויות הנוחות אבל נטפל גם בנושא זה

דן אילוז: במקומות שיש יתרון אחר מאשר מחיר אז הוא מצליח להתקיים בגלל - - -     

דוד ביטן: חנויות הנוחות היום הן היחידות שמרוויחות בתחנות הדלק, הרווח מגיע מחנויות הנוחות ולא ממכירת הדלק עצמה

דוד ביטן:  איך אתה מסביר את זה, בשם התחרות? מעניין שבכולן זה גבוה, בכל תחנות הדלק, לא ראיתי מישהו שהוריד מחיר

דן אילוז: אני לא חושב שהמדד - - -     

דוד ביטן: בגלל התחרות אף אחד לא מוריד מחיר, נכון?      

דן אילוז: אני לא חושב שהמדד שם הוא המחיר, המחיר שחשוב זה בסופר כי שם זה באמת נמוך

דן אילוז:  למקומות האחרים אנשים הולכים בגלל הנגישות

דוד ביטן: בסדר, אז המחיר גבוה

דוד ביטן:  אמרת שעצם העובדה שהם פתוחים זה טוב, אבל יש עוד מקומות פתוחים כמו חנויות הנוחות והמחיר שם גבוה מאוד

דן אילוז: נכון

דוד ביטן: מה שמעניין אותי זה להוריד את המחיר לצרכן, זה הכול

דוד ביטן:  אם צריך לפגוע בדברים מסוימים על מנת להוריד את המחיר אז אפגע כדי להוריד את המחיר

דוד ביטן:  אנחנו צריכים לעשות פעולות חריגות כתגובה למצבים חריגים

דן אילוז: החשש שלי הוא שזה יעלה את המחיר

דוד ביטן: אז נעשה פיילוט, אני מקבל את זה, נעשה פיילוט ונראה אם זה עובד

דוד ביטן:  אני חושש שנוריד את מחיר הקנייה והם לא יורידו את המחיר לצרכן

דוד ביטן:  אז אמרתי שנציב פקחים

מיכל כהן: זה גם מתגלגל בסוף, מדובר בתוצר כלכלי של גמישות - - -     

דוד ביטן: אז אני אומר לך שאם יהיה פיקוח והם לא יורידו אז נבטל את הדבר הזה

דוד ביטן:  אם הם לא מבינים שזה עוזר להם אז לא צריך

ולדימיר בליאק: הפיקוח לא באמת עובד, אין מקום בעולם שפיקוח עובד בו, פיקוח לא מוריד מחירים

דוד ביטן: זה לא, אתה טועה, זה לא פיקוח על המחיר

דוד ביטן:  זה לא מחיר שאתה קובע מראש למוצר, אני לא קובע את המחיר למוצר

מיכל כהן: אתה קובע כמה הם ירוויחו

דוד ביטן: לא

דוד ביטן:  אני רוצה לראות שהם יורידו מחיר

ולדימיר בליאק: אבל הרווח הוא נגזרת של המחיר

דוד ביטן: אז מה אתה רוצה, שהמחיר לצרכן לא ירד?      

ולדימיר בליאק: אני רק - --     

דוד ביטן: בישראל, לפי עליית המחירים הגבוהה ושאף אחד לא מגלגל את זה אל הצרכן, אולי צריך לפקח על כל המחירים

ולדימיר בליאק: אני חושב שפיקוח אינו הדרך

דוד ביטן: זה לא יכול להיות מצב כזה שהצרכנים משלמים תמיד יותר מכל מקום

דוד ביטן:  אז מה, בחו"ל לא מרוויחים כסף, רק פה מרוויחים כסף? אל תגידו לי את זה, עזבו

ולדימיר בליאק: אני יכול להגיד לך מהניסיון הבינלאומי שפיקוח לא מוריד מחירים אלא מעלים מוצרים

דוד ביטן: אז שיעלים מוצרים, העיקר שיורידו את המחיר, מה אכפת לי

שלי טל מירון: רציתי לשאול את החברים שהציגו את המיזם, בפיילוט כמו שהוא כרגע, איך זה משפיע על המחיר, האם הוא זהה למחיר שבו הם רוכשים בסופר

איציק צאייג: המחירים שלנו נקבעים על ידי הספקים עצמם ולא על ידנו

איציק צאייג:  הם קובעים את מדיניות המחיר

איציק צאייג:  המחירים הם תחרותיים באופן יחסי - - -     

שלי טל מירון: עשיתם השוואה, אתם יודעים להגיד?     

איציק צאייג: כן, אנחנו יודעים להשוות, המחירים הם תחרותיים אבל צריך לזכור שבסוף היום המיזם הזה הוא מיזם שהתועלת העיקרית שלו לקמעונאי היא הנגשה של הספקים הקטנים והבינוניים בשלב הזה

איציק צאייג:  הם מקבלים מוצרים שהם לא היו מקבלים בדרך כלל

איציק צאייג:  אף ספק קטן ובינוני לא מגיע למכולות, לא משתלם לו להגיע למכולות ואנחנו מנגישים להם את המוצרים האלה

דוד ביטן: רק של הקטנים?     

איציק צאייג: של הקטנים והבינוניים

דוד ביטן: אסם אתה מביא?     

איציק צאייג: באופן חלקי

איציק צאייג:  המוצרים הם מוצרים שלא היו זמינים במכולות והצרכן יכול להרוויח מזה

איציק צאייג:  אם הוא לא מצא טונה של טעמן במכולת ומצא רק טונה יקרה אז מצבו פחות טוב

איציק צאייג:  מדובר במחולל תחרות מאוד משמעותי

שלי טל מירון: אז האינסנטיב המרכזי של הקמעוניים זו ההנגשה של מוצרים חדשים וגם הנוחות?     

איציק צאייג: כן, והשרות שהם מקבלים

דוד ביטן: בסדר, זה מה שאמרנו, אסם צריכה להביא את זה, הוא מעדיף לקנות את זה מהסופר ונגמר הסיפור

דוד ביטן:  מה אכפת לו ממכולת מסוימת בבני ברק? מעניין את הסבתא שלו, עד אליה הוא יבוא? אז נהיה כשל שוק, אז מה עושים הסופרים? הם פותחים חנות מיוחדת למכולות ומרוויחים על גב המכולות

דוד ביטן:  אז איפה משרד הכלכלה, איפה משרד האוצר? אתה יודע שקיבלתי דוח מה-ממ"מ, 22 מיליארד מההכנסות של חברות עד 100 מיליוני שקלים מתוך 43 מיליארד שקל מיסים הם משלמים

דוד ביטן:  אז מה, אתם רק יודעים לקחת? תעזרו להם גם, אתם עוזרים רק למפעלים הגדולים

דוד ביטן:  בא מפעל גדול ורוצה מיליארד דולר – נותנים לו, ארבעה מיליארד – נותנים לו

דוד ביטן:  אבל איפה הקטנים? גם משלמים מיסים, רוב העובדים במשק זה שלהם

דוד ביטן:  אז מה, אתם לא צריכים לדאוג להם? בסוף אם הם לא יהיו נראה אתכם גיבורים גדולים, נראה מה תעשו עם הכנסות המדינה

דוד ביטן:       אמרנו מה שאמרנו, אם יש לכם משהו אחר אנחנו נשמח לשמוע

דוד ביטן:  נתתי רעיון לא נורמלי, עוד שבועיים נעשה ישיבה

דוד ביטן: אני עובר לנושא השני, בבקשה

נמרוד הגלילי: שלום ובוקר טוב, נמרוד הגלילי, מנהל תחום רשתות המזון באיגוד לשכות המסחר

נמרוד הגלילי:  שוק הקמעונאות מאוד תחרותי שפועל עבור הורדת מחירים לצרכן

נמרוד הגלילי:  אנחנו מייצגים גם קמעונאי מזון קטנים, לא רק את הרשתות הגדולות אלא גם קמעונאים קטנים

נמרוד הגלילי:  דובר פה על חברות הפצה, אני רוצה להגיד שיש עוד חברות הפצה כאלה שכל התפקיד שלהן הוא לפעול על מנת לעבוד מול ספקים גדולים ולשווק את המוצרים לקמעונאים קטנים

נמרוד הגלילי:  יש מספר חברות הפצה כאלה

נמרוד הגלילי:  צריך להבין שהרגולציה שחלה על הרשתות הגדולות חלה גם על הקמעונאים הקטנים וגם על המכולות

נמרוד הגלילי:  חוק הפיקדון חל גם על המכולות, כל מכולת מעל 28 מ"ר חייבת לקבל מיכלי משקה

נמרוד הגלילי:       רגולציה מהשבוע האחרון ששואלים למה זה לא מתגלגל לצרכן

נמרוד הגלילי:  הורידו את המס על החד-פעמי, כשהעלו את המס על החד-פעמי דרשו מכולם לשלם עבור מלאי, עכשיו אנחנו מבקשים החזר על המלאי

דוד ביטן: זה לכולם

דוד ביטן:  אם לא מורידים את המחיר אז נגמר המלאי

אליהו ברוכי: אבל כשהעלו - - -     

דוד ביטן: אותו דבר, זה מתאזן, תאמין לי

דוד ביטן:  היה לו מלאי חד-פעמי שהוא קנה בזול בלי מס, מכר אותו עם מס ועכשיו הפוך

דוד ביטן:  מה הבעיה עם זה?      

נמרוד הגלילי: דרשו לשלם מס על כל המלאי, כל הרשתות שהיה להם חד-פעמי על המדפים

דוד ביטן: ספרו להם את זה?     

נמרוד הגלילי: כן, ושלמו - - -     

דוד ביטן: מי ספר את זה, רואה החשבון?     

נמרוד הגלילי: אני אומר לך

ולדימיר בליאק: זה על בסיס הצהרתי

נמרוד הגלילי: הוא יודע את זה

דוד ביטן: אני מציע שלישיבה בעוד שבועיים תביא לנו מסמך על אודות רגולציות לעסקים קטנים שיש לתקן או לבטל

שלום דנינו: דוד, שיעביר את זה אלי

דוד ביטן: נכון, העבר זאת לוועדה המצומצמת

שלום דנינו: כן, אנחנו כבר צברנו את כל החומר

דוד ביטן: נכון, העבר זאת לחבר הכנסת דנינו

נמרוד הגלילי: אני אומר שכל הרגולציה הזאת חלה גם על הספקים

דוד ביטן: יש לנו ועדה מצומצמת, עדיף שתופיע שם

דוד ביטן:  אנחנו נקבל מהם המלצות ונדון בהן

זאב גולד: שלום לכולם, שמי זאב סגל, באתי פה בנושא של תחרות

זאב גולד:  אני בעל חברה שנקראת "דברים טובים סגל"

זאב גולד:  אני עוסק בייבוא כבר 28 שנים

זאב גולד:  החברה מצליחה, תודה לאל, מה שבעוכרנו זה שאנחנו מצליחים ומייצרים תחרות

זאב גולד:  אני מזמין אותך לבוא ולראות מה קורה לחברה שיוצרת תחרות במדינה שלנו ואיך מנסים לנטרל אותה אפילו גופים שהם בחסות החוק

דוד ביטן: מה זאת אומרת?     

זאב גולד: יש את העניין של הרפורמות שעכשיו נכנסו לפועל, כמו העניין של משרד הבריאות

זאב גולד:  רפורמה שלא יצאה אל הפועל - - -     

דוד ביטן: אני מציע שיזמינו אותך לוועדה המצומצמת, לא נשב על העסק שלך - - -     

זאב גולד: דרך העסק שלי אתה יכול - - -     

דוד ביטן: רגע, נתתי לך לדבר, לא נשב עכשיו לשמוע הרצאה שלמה

דוד ביטן:  אני מציע – אנחנו מדברים על דברים ציבוריים – אם יש משהו שלמדת שפוגע בעסקים הקטנים, יש לנו ועדה מצומצמת

זאב גולד: מה שמייחד את העסק שלי, כבוד היושב-ראש, זה שהצלחנו לשבור את תקרת הזכוכית ולהיכנס לרשתות מסוימות

דוד ביטן: מאה אחוז, כל הכבוד

זאב גולד: אם אתה רוצה לבדוק מה קורה בחוץ לארץ אז אתה רואה שיש מגוון אדיר של המוצרים ולא כמו שפה בארץ שלא נותנים לייצר תחרות מסוימת

דוד ביטן: ליועץ המשפטי של הוועדה יש שאלה לגברת כהן

דוד ביטן:  זה לא בג"ץ, את יכולה, את גם עורכת דין

דוד ביטן:  היום אי-אפשר בלי עורכי דין

דוד ביטן:  כמה זמן את כבר לא עובדת במקצוע?     

מיכל כהן: שנה וחצי

דוד ביטן: אה, זה לא הרבה

איתי עצמון: היא הייתה היועצת המשפטית של הרשות

דוד ביטן: דבר והיפוכו מה שנקרא

דוד ביטן:  עכשיו את מייעצת לעצמך?      

מיכל כהן: לא, הבאתי יועץ

איתי עצמון: בעקבות הדברים שעלו בישיבה הקודמת, הייתה בחוק קידום התחרות בענף המזון הוראת שעה לעניין הקצאת שטחי מדף לספקים גדולים מאוד שחייבה קמעונאים גדולים לא להקצות מדפים בשיעור של מעל 50% לספקים גדולים מאוד כפי שהוגדרו בחוק בזמנו, ספקים שמציגים מחזור הכנסות של מעל מיליארד שקלים בשנה ממכירות לקמעונאים

איתי עצמון:  השאלה שלי לרשות התחרות היא האם ההוראה הזאת נאכפה, האם היו קשיים באכיפה שלה ומדוע בעצם לא הוארכה הוראת השעה ביוזמה שלכם, והאם יש כוונה להחיות את הוראת השעה במסגרת הצעדים שאתם מתכוונים להביא בחוק ההסדרים הקרוב

מיכל כהן: אתן את רשות הדיבור לצחי, בבקשה

צחי ברקוביץ': צחי ברקוביץ', ראש תחום מזון ברשות, הוראת השעה נכנסה לתוקף ב-2015 ואמרה שספקים גדולים מאוד אמורים להעביר לנו דיווח על כך שבכל אחת מהרשתות הם לא עוברים את שטח המדף הכולל של 50% מכל המדפים

צחי ברקוביץ':  קיבלנו את הדיווחים הללו בזמנו, עברנו עליהם, בדקנו אותם וראינו שאף אחד מהספקים הגדולים לא עובר 50% של תפוסת מדפים ברשתות הגדולות

צחי ברקוביץ':  זו הייתה הוראת שעה, אני חושב שאם רואים את מה שהיה בכנסת כשהורו אותה אז הורו אותה בצורה עדינה

צחי ברקוביץ':  מדובר בהוראת שעה עדינה לשנה אחת בלבד והיא לא חודשה

דוד ביטן: אז אין טעם לחדש אותה?     

צחי ברקוביץ': שוב, עמדו ביעד הזה

צחי ברקוביץ':  אני חושב שהוראת השעה מורכבת מאוד

מיכל כהן: אנחנו יכולים גם לבדוק עכשיו מה המצב מבחינת העמידה בהוראה, אבל זה לא מה שיעשה את השינוי

שלום דנינו: בדקתם מה זה תרם?     

מיכל כהן: כדי לבדוק מה זה תרם צריך לבודד את כל הדברים האחרים

מיכל כהן:  חוק המזון בא ביחד וכל רגע נכנס משהו אחר לתוקף ואין לנו כל-כך דרך להבחין בדיוק מה כל דבר תרם

מיכל כהן:  המחקר שאנחנו עשינו היה על סעיף 8ד שזה משהו שיכולנו מבחינה מתודולוגית לבודד

מיכל כהן:  סעיף 8ד מורה שהקמעונאים לא יכולים לקבל תשלום מהספקים אלא בהנחה ליחידות מוצר

מיכל כהן:  ראינו שזה גרם - - -     

ולדימיר בליאק: לפי הדיווחים שקיבלתם אף ספק גדול לא עבר 50%?     

מיכל כהן: אף ספק גדול מאוד לא עבר את ה-50%

אליהו ברוכי: השאלה היא אם - - -     

ולדימיר בליאק: יש לי גם הצעת חוק בנושא

מיכל כהן: מדובר על כל המדפים - - -     

ולדימיר בליאק: אני חושב שזה יכול לתרום

ולדימיר בליאק:  אדוני, דיברנו פה על אסם, אסם היא דוגמה מצוינת

ולדימיר בליאק:  מדובר בחברה פרטית שהיא מונופול בשוק המזון, היא חלק מנסטלה העולמית אבל בארץ היא חברה פרטית שלא מחויבת לפרסם דוחות כספיים לציבור

ולדימיר בליאק:  בכנסת הקודמת העברתי בקריאה הטרומית הצעת חוק שתחייב מונופולים בשוק המזון לפרסם דוחות לציבור

ולדימיר בליאק:  אעלה את ההצעה גם בכנסת זו

דוד ביטן: זה דבר שאנחנו תומכים בו

ולדימיר בליאק: אז אפשר לשתף פעולה בנושא הזה

דוד ביטן: זה יעלה בדיון על אודות החברות הגדולות

ולדימיר בליאק: יש עוד כמה חברות כאלה שהן מונופול בשוק המזון - - -     

דוד ביטן: - - - על מנת לא לתת את כל הדיווחים האלה

זאב גולד: אדוני היושב-ראש, אפשר להגיד עוד משהו?     

דוד ביטן: הפניתי אותך לוועדה המצומצמת

זאב גולד: לא, יש משהו - - -     

דוד ביטן: לא

דוד ביטן:  יאיר אלבין, אתה דיברת

דוד ביטן:  נעמי, את רוצה להגיד משהו, לא? נציג אגף התקציבים, תכין צ'ק לעסקים הקטנים והכול יהיה בסדר, אתה מקבל מהם מיליארדים בשנה, עשרות מיליארדים, בחייך

דוד ביטן:  מה, הכסף לא צריך להתחלק בצורה קצת צודקת? האם נותנים את זה רק למפעלים גדולים? נכון, הם יוצרים צמיחה והכל בסדר אבל גם הם מביאים משהו, לא? רשות המיסים, יש לך מה להוסיף לנו חוץ מזה שאת גובה מיליארדים מהעסקים הקטנים? אוקיי

דוד ביטן:  פרופסור רוני סטריאר כאן?     

נתנאל מרק גולדברג: הוא לא כאן, אני מייצג אותו

דוד ביטן: הוא פרופסור ואתה דוקטור?      

נתנאל מרק גולדברג: עדיין לא, אני מייצג את המועצה הלאומית לביטחון תזונתי, זו מועצה סטטוטורית של משרד הרווחה

נתנאל מרק גולדברג:  אני לא כלכלן, אני עובד סוציאלי, אני רוצה להוסיף שכולנו פה שבעים ולא מבינים את הרעבים

נתנאל מרק גולדברג:  יש לנו דחיפות עצומה לקדם הורדת מחירים

נתנאל מרק גולדברג:  - - - שוויץ - - - עובדים סוציאליים

נתנאל מרק גולדברג:  חשוב להבין שיש פה מעל 322,000 ילדים רעבים, כך על פי דוח של המשרד לביטוח לאומי, מדובר בילדים שנמצאים במצב של אי-ביטחון תזונתי חמור

נתנאל מרק גולדברג:  אלו ילדים שלא מקבלים תזונה מספקת

נתנאל מרק גולדברג:  אני רוצה להדגיש כמה זה חשוב לקדם את זה

נתנאל מרק גולדברג:  לא הגיוני שהמחירים פה יהיו כמו בשוויץ והשכר כמו של עובדים סוציאליים

דוד ביטן: אנחנו עובדים על זה, אתה רואה שזה לא פשוט

דוד ביטן:  אנחנו מאתרים את הבעיות בכל נושא ומטפלים בו

נתנאל מרק גולדברג: אציין עוד יתרון יחסי של המכולות: בעלי המכולות מכירים את האנשים שחיים בעוני, מדובר באנשים שלא נכנסים ללשכת הרווחה אבל כל מוכר מכולת מכיר אם חד-הורית וזה יתרון שמעבר לענייני מחיר

דוד ביטן: נכון, זו נקודה חשובה

דוד ביטן:  הם מכירים את מי שצריך, נותנים בהקפה וכל מיני דברים

נתנאל מרק גולדברג: הם מוותרים, הם רושמים

דוד ביטן: את יודעת את זה

נתנאל מרק גולדברג: יש להם יתרון יחסי שהם מקבילים לרווחה

אלי שלום סתוי: גם מחיקת חובות כשצריך, כבוד היושב-ראש

דוד ביטן: אוקיי, מי דיבר עכשיו?     

אלי שלום סתוי: עדכנתי אותך שגם מבצעים מחיקת חובות

דוד ביטן: אתה לא מתאפק, לא מתאפק

נתנאל מרק גולדברג: לפי ההסכמים הקואליציוניים מיועדים מיליארד שקלים לכרטיסי מזון, אולי - - -     

דוד ביטן: אם התחייבו לזה בהסכם הקואליציוני אז אני מאמין שזה יהיה בסוף

דוד ביטן:  ראית איך האוצר זז? זה מה שיש

דוד ביטן:  איפה שצריך להוציא הוא זז, איפה שצריך לקבל הכנסות אתה רואה אותו מחייך ומבסוט

דוד ביטן:  תאמין לי, אתם משהו

דוד ביטן:  עושים את העבודה שלכם, אני לא אומר שלא – יש צורך בכסף – אבל קצת, אתם יודעים

דוד ביטן:  ברוך שניר, סמנכ"ל כלכלה, התאחדות המלאכה והתעשייה, אתה מדבר על הספקים הקטנים?     

ברוך שניר: אני אדבר על נקודת המבט של היצרנים הקטנים

דוד ביטן: רציתי לשאול קודם, המחירים של הספקים הקטנים מצליחים להתחרות בספקים הגדולים או שלא? גם הם צריכים להוריד את המחיר, לא רק אסם, כולם צריכים להשתתף במשימה

ברוך שניר: יש ספקים ויצרנים קטנים שמורידים את המחיר, הם לא נמצאים בעולם מנותק מכל ההיבט של יוקר המחייה וכולי

ברוך שניר:  צריך לקחת בחשבון שבסיכומו של דבר היצרנים הגדולים פועלים בקטגוריות המובילות ושיעורי הרווח שלהם הרבה יותר גדולים מאשר היצרנים הקטנים

ברוך שניר:  מצד שני יש מנוף על יצרנים קטנים להוריד מחיר

דוד ביטן: תן דוגמה ליצרן קטן שמתחרה ביצרנים הגדולים

ברוך שניר: יש יצרנים קטנים בתחומים של מוצרי טבע, צריך לקחת בחשבון שהם יכולים להוריד את המחיר עד גבול מסוים כי בסיכומו של דבר כאשר פער המחירים בינם לבין היצרן הגדול מצטמצם מגיעה נקודת איזון שמציגה הסטה לטובת היצרן הגדול

ברוך שניר:  שוב, יצרן קטן בהחלט מוריד את המחיר, זו תופעה שקיימת

דוד ביטן: יצרן קטן שמקבל מדף בסופר משתמש בו?     

ברוך שניר: יצרן קטן כמעט ולא מקבל מדפים בתחום הסופר

ברוך שניר:  יצרן קטן מייצר מוצרים בודדים בקשת קטנה מאוד של קטגוריות ובסיכומו של דבר אין לרשת תמריץ להכניס אותו פנימה

ברוך שניר:  כאשר הוא נמצא על המדף אז השאלה היא מה קורה כאשר הוא מגדיל את המכירות

ברוך שניר:  האם הוא מקבל הנחה כמותית מהרשת באופן שהוא יכול לגלגל אותה אל הצרכן

ברוך שניר:  ממה שאנחנו מבינים זה קורה רק בחלק קטן מהמקרים, ונהפוך הוא, בחלק מהמקרים באות הרשתות ומבקשות לגלגל את ההנחה אליהן

ברוך שניר:  בסוף דורשים ממנו להוריד את המחיר כלפי מטה

ברוך שניר:  גם את הסגמנט הזה צריך לקחת בחשבון

דוד ביטן: שמעת את זה? אם הוא מגדיל את המכירות אז לוקחים לו את הכסף

דוד ביטן:  אז מה עשינו בזה?      

ברוך שניר: אני רוצה, ברשותך, להתייחס לנושא הלבנים

דוד ביטן: למה אי-אפשר, לא צריך להקצות לכל יצרן בנפרד אבל אם יש לאסם את המוצרים שלה אז אפשר לשים לצד מגוון המוצרים של אסם גם מוצרים של יצרן קטן בצד

נמרוד הגלילי: צריך להבין - - - בסופו של דבר עולה כסף

נמרוד הגלילי:  הרשת עושה את זה ככה כדי לפעול לטובת ציבור הצרכנים

נמרוד הגלילי:  אם אנחנו נתערב יותר מדי בהקצאת שטחי מדף, אנחנו פוגעים בתחרות וזה לא יוריד מחירים

דוד ביטן: אני לא רואה למה זה מעלה מחירים

נמרוד הגלילי: כי אם יש שטח מדף קטן ואני צריך כל הזמן למלא אותו במוצרים שהצרכנים רוצים אותם אז זה יעלה את התפעול

דוד ביטן: בוא נגיד ככה, אם אנחנו נשמע לסופרים אז תמיד נשמע שהם מפסידים

נמרוד הגלילי: לא אמרנו שהם מפסידים אבל הם פועלים לטובת הצרכן

דוד ביטן: הם פועלים לטובת הצרכן, לא אומר שלא, אבל גם לטובת עצמם

דוד ביטן:  זה טבעי, כל עסק רוצה להרוויח, אז לא להגיד שהכול לטובת הצרכן

מיכל כהן: על זה אני מסכימה במאה אחוז

דוד ביטן: אנחנו מדברים על פיילוט - - -     

מיכל כהן: לכל דבר יש עלויות וגם את זה צריך לקחת בחשבון

מיכל כהן:  העלויות מתגלגלות גם אל הצרכן

דוד ביטן: הם - - - שבכל מוצר לשים עובדים שישימו את המחיר, זה מעלה את המחיר באחוז או שניים

דוד ביטן:  אז למה עשיתם את זה?     

מיכל כהן: זה לא אנחנו

דוד ביטן: אז רשות ציבורית אחרת, אז יפה, לא הכול זה מה שאתם אומרים

דוד ביטן:  יש דברים כאלה שצריכים לקחת בחשבון

מיכל כהן: להוריד חסמים ולהוריד עלויות זה דבר שיוריד - - -     

דוד ביטן: בסדר, בינתיים - - -     

אליהו ברוכי: יש לך דוגמה לחסמים?     

מיכל כהן: יש הרבה

מיכל כהן:  סימון המוצרים, סימון רכיבי המוצר הוא חסם גדול יחסית לאירופה ששם אין דרישה שכזו

מיכל כהן:  הדרישה לסימון גורמת להרבה יבואנים לא להביא את זה או להעלות את העלויות עד כדי כך שלא משתלם להם להביא את המוצרים

מיכל כהן:  יש המון חסמים מבחינת התנאים - - -     

דוד ביטן: אז צריכים לעשות משהו, לא?      

אליהו ברוכי: אז למה אתם לא מביעים לנו הצעה מסודרת? אם יש תמימות דעים אז בבקשה

יאיר צבן: שר הכלכלה פועל רבות בשביל לבחון את הרגולציות האלה מאז כניסתו לתפקיד

יאיר צבן:  אנחנו עובדים עם משרד הכלכלה וגם עם רשות התחרות ויחידות הסמך בשביל להציג - - -     

דוד ביטן: בחוץ לארץ - - -      

אליהו ברוכי: למה אתם לא מציגים הצעות אופרטיביות

דוד ביטן: גם על זה צריכים - - -     

מיכל כהן: אנחנו עושים עבודה מאוד-מאוד רצינית כדי למפות את כל החסמים האלה

דוד ביטן: בחוץ לארץ הסימון שונה

דוד ביטן:  מה שטוב לאירופה לא טוב לישראל, מה הסיפור?     

אליהו ברוכי: תביאו לנו הצעות, אל תחכו - - -     

דוד ביטן: דיברו איתי על זה שבאירופה אתה לא מסמן את כל מה שמחייבים אותך פה

דוד ביטן:  שם מפרטים פחות ולכן בישראל העלויות גבוהות יותר

דוד ביטן:  אני לא יודע למה משרד הבריאות רוצה לסמן כל דבר

דוד ביטן:  אני יודע שאני אוהב לאכול סוכריות ושוקולד, לא קורא לי כלום, אתה רואה

אליהו ברוכי: כבוד היושב-ראש, כשנהייתי חבר בוועדה אמרו לי שיש סוכריות, אמרו שכדאי להיות ליד היושב-ראש

דוד ביטן: שימי לב לנציג האוצר, קטנצ'יק, אוכל לנו את כל הכסף - - - לא שוקולד, לא סוכריות ולא שום דבר

אימאן ח'טיב יאסין: אתה יודע מה אוכלים העשירים ומה אוכלים העניים, לא

אימאן ח'טיב יאסין:  עניים אוכלים פחמימות ועשירים לא צריכים את זה

דוד ביטן: נכון, בגלל זה המרוקאים אוכלים כל הזמן לחם וכל הדברים האלה

דוד ביטן:  גדלנו על לחם, אז גם היום אנחנו אוכלים לחם גם אם אנחנו יכולים שלא

דוד ביטן:  אני רוצה להבין דבר אחד, לא נגלגל את הדיונים, אנחנו נערוך דיון לגבי היצרנים הגדולים ושם נכניס את הנושא שאת מדברת עליו

דוד ביטן:  מה צריכים לכתוב על המוצר, מה העליות וכולי

דוד ביטן:  אנחנו חייבים להוריד את המחירים

מיכל כהן: אנחנו אתכם

דוד ביטן: או לפחות לגרום להם לא לעלות

דוד ביטן:  כמו שהיה עם החלב שפתאום גיליתי בדיון שהם מתכוונים להעלות במאי ב-16% את המוצר המפוקח ואף אחד לא ידע

דוד ביטן:  זה עלה בדיון אז אמרתי להם לעשות הכל כדי שלא תהיה עלייה אם אנחנו לא מצליחים להוריד

יאיר צבן: אדוני, אני רוצה לציין שהנושא לא נוגע רק לגדולים

יאיר צבן:  גם הקטנים מתמודדים עם החסמים

דוד ביטן: מה שאנחנו מורידים לגדולים נוריד גם לקטנים

מיכל כהן: כל הורדת חסם מתגלגלת לכולם

דוד ביטן: את תגיעי לדיון

דוד ביטן:  את יודעת מה אני יושב בבית קפה ולפעמים שומע אנשים מדברים על יוקר המחייה, הם מעלים בפנינו דברים שמפריעים להם ואנחנו צריכים לטפל בזה

אליהו ברוכי: קבעו תאריך לפסח כי אם היו קובעים אותו למתי שנגמור לנקות אז זה לא היה קורה אף פעם

אליהו ברוכי:  אנחנו מדברים על הסרות חסמים, אולי כדאי לקבוע דיון מיוחד לזה - - -     

דוד ביטן: חלק הם יכניסו וחלק אנחנו נוסיף בדיונים על חוק ההסדרים

דוד ביטן:  אנחנו עושים עכשיו סדרת ישיבות כדי ללמוד את הבעיות וזה יעזור לנו בתהליך החקיקה

נעמי היימין רייש: אני רוצה להגיד שהבעיות הרגולטוריות של יצרנים ויבואנים ידועות

נעמי היימין רייש:  אתם רוצים לדעת במה לטפל? אנחנו יכולים לספק את המידע

נעמי היימין רייש:  יש עבודות מחקריות שיתמכו בכל מה שאנחנו מכירים

נעמי היימין רייש:  הבעיות ידועות, אלו דברים שאפשר להנגיש אותם במידי – רישיון יצרן, רישיון עסק – כל הדברים שיצרנים צריכים להתמודד איתם, או הבעיות שיבואנים צריכים להתמודד איתם כדי להכניס לפה מזון או לייצר מזון

נעמי היימין רייש:  כל זה מקשה על העסק שקיים ופועל, זה מעלה לו את עלויות הייצור, וזה גם מונע כניסה של שחקנים חדשים לשוק

דוד ביטן: אנחנו נקיים ישיבה מיוחדת שתעסוק ברגולציה

מיכל כהן: אנחנו נשמח, אני חושבת שיתר רגולציה היא אחת הסיבות המרכזיות ליוקר המחייה והורדה שלה היא אחת הדרכים המרכזיות להורדת יוקר המחייה

דוד ביטן: יהיה דיון על כל הדברים ביחד

אלי שלום סתוי: כבוד היושב-ראש, אפשר?      

מיכל כהן: זה רלוונטי לכל שוק המזון

דוד ביטן: בנושא הרגולציה נעשה ישיבה משותפת של ועדת הבריאות

אלי שלום סתוי: כבוד היושב-ראש, אפשר?     

דוד ביטן: לא, החלטתי לתת לך בסוף

אלי שלום סתוי: באתי לבקש מאדוני סעד

דוד ביטן: בסדר, תכף אתן לך, לא תצא מפה בלי להעלות את הבקשה

ברוך שניר: רציתי להעלות את נושא הלבנים

ברוך שניר:  לפי הנתונים שפרסם מבקר המדינה, 5% מהמכירות של הרשתות אלו מותגים פרטיים

דוד ביטן: זה בכל העולם

ברוך שניר: זה פחות מכל העולם

דוד ביטן: בכל העולם יש מותגים פרטיים, ישראלים אוהבים מותגים

ברוך שניר: אני לא מחדש שרשתות כמו sevn up נכנסות לשוק הישראלי, לפחות הן פונות לספקים שחברים אצלנו

ברוך שניר:  אני רוצה רק להדגיש את העובדה שהם פונים לספקים שמייצרים מוצר אחד או שניים, אפילו, לפעמים בנישה שהם לא פועלים בה, בנישה שהיא מתאימה להם וגם בקטגוריות מאוד מצומצמות, דבר שלא נעשה מצד רשתות השיווק בארץ

ברוך שניר:  אני מסביר את זה כאיזשהו פער - - -     

לילך דחוח: זה ממש לא נכון - - -     

ברוך שניר: סליחה

לילך דחוח: אז אל תגיד דברים שהם לא נכונים

דוד ביטן: מה התפקיד שלך?      

ברוך שניר: אם זה היה נתח כזה גדול אז מה ההסבר שזה רק 5% מהמכירות בפעם אחת?     

דוד ביטן: מה אתה מציע?     

ברוך שניר: זה לא משהו שרק באחריות הממשלה

ברוך שניר:  אני מציע שרשתות השיווק יפנו יותר לספקים קטנים ויגדילו את הפעילות הזאת

דוד ביטן: כשאנחנו נתייחס לסופרים, תהיה לנו ישיבה, תבוא ותגיד את הדברים

לילך דחוח: לילך דחוח, קצינת ציות ורגולציה בשופרסל

לילך דחוח:  בתפקידי הקודם הייתי בשוק המזון אצל כל מיני שחקנים אחרים אז אני מכירה את תחום המזון

לילך דחוח:  רק להגיד שבמותג הפרטי של שופסל אין אף ספק גדול שמייצר, כל 5,000 הפריטים מיוצרים על ידי ספקים קטנים, זאת חלק מהאסטרטגיה

לילך דחוח:  אני יודעת שהשם שופרסל - - - בשולחן ויש - - -     

דוד ביטן: אומרים לי שהעליתם גם את המחירים של המותג הפרטי

לילך דחוח: אם אנחנו עושים דיון על מחירים - - -     

דוד ביטן: אנחנו מדברים על מחירים, על מה אנחנו מדברים?     

לילך דחוח: אבל אם עושים דיון על מחירים צריך לקחת בחשבון - - -     

דוד ביטן: לא "אם", אנחנו עושים דיון על מחיר

לילך דחוח: יש רכיבים שעולים בכל העולם, יש לזה השפעה, אי-אפשר להתעלם מזה - - -     

דוד ביטן: שמענו את הסיפורי פוגי האלה שעולים בכל העולם, בסדר

לילך דחוח: מה שכן יכול להוריד מחירים - - -     

דוד ביטן: האשימו כבר את המלחמה באוקראינה בכל

לילך דחוח: אבל זו לא רק המלחמה באוקראינה

דוד ביטן: בכל האשימו את המלחמה באוקראינה

לילך דחוח: אין הורדת חסמים ואני יכולה לתת דוגמאות שאנחנו רוצים לייבא דברים ואנחנו לא יכולים לייבא אותם - - -     

דוד ביטן: אני מבקש שהממ"מ יבדוק לנו גם את הנושא הזה של המותגים הפרטיים

דוד ביטן:  לבדוק פערי מחירים, העלאות מחירים, כל מיני דברים

דוד ביטן:  יש לבדוק גם מול העולם

דוד ביטן:  טוב, אוריאל מרמור, בבקשה, מה אתה מייצר?      

אוריאל מרמור: אנחנו מפעל אפיפית, מייצרים ביסקוויטים, קרקרים, בייגלה, חטיפים

דוד ביטן: אתם מתחרים באסם?     

אוריאל מרמור: לקרוא לי מתחרה של אסם זה קצת - - -     

דוד ביטן: "בקטנה", מה שנקרא, אתה נותן להם מכה בכנף

אוריאל מרמור: אותם תחומים

דוד ביטן: מי יודע, אולי בעוד 50 שנים אתם תהיו אסם

אוריאל מרמור: כנקודת פתיחה המחירים שלי הם בטווח 20%–50% פחות מאשר אסם בכל מה שקשור במחיר לצרכן

דוד ביטן: את רואה?      

שלום דנינו: אתה יודע להגיד בכמה אתה מוכר פחות לסופר?      

אוריאל מרמור: לאסם יש כוח שהם יכולים להפעיל על הסופרים

אוריאל מרמור:  אני חלש מול הסופרים, אני יכול רק לבקש ולא יכול לבוא בדרישות

שלום דנינו: אתה מוכר להם?     

אוריאל מרמור: בטח, גם למותג הפרטי, זה שער כניסה מצוין

שלום דנינו: אז אתה יודע לומר בכמה אתה מוכר

אוריאל מרמור: ודאי, אני לא יודע באיזה מחיר - - -     

דוד ביטן: הוא אומר שיותר זול לצרכן ב-20%–50%

אוריאל מרמור: לצרכן זול יותר ב-20%–50%

דוד ביטן: אז גם הוא מוכר בזול, אחרת זה לא ירד לצרכן

אוריאל מרמור: אם יורשה לי, נתת הצעה להרחבת שטחי מדף למוצרי המפעלים הקטנים, היות שהיום אנשים קונים - - -     

דוד ביטן: לא נתתי הצעה, אמרתי שיבדקו את זה

אוריאל מרמור: כפיילוט, אני רוצה להציע, כמעט אין - - - במדפים ואז המותג קולט

אוריאל מרמור:  אם היית יכול להוציא לבמות ששם יש את המבצעים ולתת שם נתח ליצרנים הקטנים

דוד ביטן: מה זה "במות"?      

אוריאל מרמור: כשאתה נכנס לסופר אתה יכול לראות תצוגות בכניסה

אוריאל מרמור:  שם מעיפים סחורה ושם אנשים מחפשים את המבצעים

דוד ביטן: נו, בסדר, למה לא? אני בעד כל מה שיעזור

דוד ביטן:  מה שאמרתי על מדפים – תוסיפו גם את הבמות

דוד ביטן:  מה זה "מאפשר"? הם לא נותנים להם

דוד ביטן:  אתה לא מחייב אותם הרי

צחי ברקוביץ': אסור לספק גדול להקים סטנד ממותג, אסור לו

צחי ברקוביץ':  לספק קטן מותר ללכת - - -     

דוד ביטן: אבל הסופרים לא נותנים להם

צחי ברקוביץ': הסופר עושה מה שהוא רוצה

צחי ברקוביץ':  הם לא ממתגים - - -     

דוד ביטן: תקשיב, אם הסופר מקבל הנחה גדולה מאסם אז מצדו שאף אחד לא יהיה

דוד ביטן:  הוא רוצה להרוויח, נכון? לכן אתם נכנסים לתמונה, זה בדיוק התפקיד של רשות התחרות

דוד ביטן:  לכם יש בכלל פקחים שבודקים בשטח? אז מה, אם אתה לא בודק בשטח איך אתה חושב שזה ייפתר? אתה גם מוסמך לתת קנסות, נכון? לא מאה מיליון אבל תן לו חצי מיליון ותראה איך הוא נהיה הוגן

מיכל כהן: אנחנו עושים אכיפה מאוד רצינית

דוד ביטן: אבל אין לכם פיקוח

מיכל כהן: יש פיקוח ועוד איך, בדקנו את כל ההסכמים של כל הספקים ואנחנו עכשיו במהלך אכיפה מאוד רחב – לא מבחינת כמות ההפרות אלא מבחינת העובדה – של חוק המזון, כן

דוד ביטן: נתתם קנסות?     

מיכל כהן: אנחנו בתהליך

שלום דנינו: אבל אני רואה פקחים שלכם שרואים שלא מציינים מחיר ונותנים קנס

מיכל כהן: זה לא אנחנו, מדובר בפקחים של הרשות להגנת הצרכן

נעמי היימין רייש: - - - כלכלה, כן, אכיפת מחירים בפיקוח

שלום דנינו: אוקיי

דוד ביטן: יש דוח לגבי הפרות חוק המזון שאתם יכולים לתת?      

מיכל כהן: זה תהליך אכיפה, יש לנו כבר שיח עם החברות

דוד ביטן: עוד לא נתתם שום קנס

מיכל כהן: עוד לא נתנו, אנחנו ממש בשיח עם החברות אבל יש קנסות שעומדים על הפרק

דוד ביטן: תנו להם התראה לפני קנס לפחות

מיכל כהן: אנחנו אוכפים את זה

מיכל כהן:  יש הליך של שימוע ושל הטלת עיצום לפי החוק

מיכל כהן:  ממש לאחרונה בדקנו את כל ההסכמים

דוד ביטן: למה אתם לא משתמשים בסמכות שלכם לתת קנסות, מתי נתתם קנס לסופר?      

צחי ברקוביץ': ראינו הסדרי בלעדיות של שופרסל אז הגענו איתם בסוף להסכמה אבל תשעה מיליון שקלים

דוד ביטן: הם שילמו משהו או שהלכו לבית משפט?     

מיכל כהן: משלמים הכול

מיכל כהן:  יש לנו עוד תיקי אכיפה כנגד חברות מזון

דוד ביטן: ראיתי איך נציג האוצר מחייך? כשנכנס כסף הוא מבסוט

מיכל כהן: אני רק אומרת שאנחנו מבצעים אכיפה וכשיש הפרות של חוק המזון וגם של חוק התחרות - - -      

דוד ביטן: אבל אתם לא נותנים מספיק קנסות יחסית

מיכל כהן: אנחנו עובדים לפי ההפרות שיש

דוד ביטן: בסדר, אבל עד שאתם מגיעים להפרה עוברות שנתיים

דוד ביטן:  אתם בודקים רק ניירת ואין לכם פיקוח

מיכל כהן: כי תחרות לא רואים בשטח

דוד ביטן: נציג האוצר, תן להם כמה פקחים שיסתובבו בשטח

דוד ביטן:  מה הבעיה, לא הבנתי

מיכל כהן: אין משמעות לפיקוח בשטח

דוד ביטן: אז איך אתם קובעים לתת קנס, רק על הנייר זה עולה? אתם צריכים לשלוח פקחים והם צריכים לדעת שאתם יכולים לשלוח פקח שיבדוק, אפילו פקח סמוי

אליהו ברוכי: לציבור יש כתובת?     

מיכל כהן: ודאי, הציבור פונה, אנחנו גם רשות אכיפה

מיכל כהן:  יש לנו מחלקת חקירה וסמכויות פליליות - - -     

דוד ביטן: אבל אתם בודקים רק את הניירת

מיכל כהן: אין לנו מה לפקח בשטח כי התחרות מתרחשת לא בתוך הסופר, לא על המדף

דוד ביטן: אז איפה היא מתרחשת?     

מיכל כהן: התחרות מתרחשת בסוף ביחסים בין הקמעונאים ללקוח

דוד ביטן: אז חלק, חלק, לא הכול בא משם

מיכל כהן: אז את הדבר הזה אנחנו בודקים, אנחנו עושים סקירות, אנחנו מקבלים נתונים

מיכל כהן:  את כל הדבר הזה אנחנו בודקים

מיכל כהן:  אנחנו פשוט לא פקחים שרואים אם שמו מחיר או לא כי זה לא - - -     

דוד ביטן: תן להם קצת תקציב

מיכל כהן: אנחנו רוצים באמת עוד קצת תקציב

דוד ביטן: ברגע שיהיה תקציב תקבל גם קנסות, תאמין לי, אתה תכסה את זה

אוריאל מרמור: אפשר להמשיך?     

דוד ביטן: יש אנשים שלא דיברו, אתם כבר דיברתם ארבע פעמים

אוריאל מרמור: אני רק התחלתי

דוד ביטן: אין הרצאות עכשיו, דבר מהר

אוריאל מרמור: לגבי יוקר המחייה, הסיבה שבגינה התכנסנו

אוריאל מרמור:  הנושא של עליית חומרי הגלם בעולם הוא עובדה קיימת

אוריאל מרמור:  מחירי השמן קפצות ב-100% אבל זה לא בשליטתנו ולא בשליטת אף אחד

אוריאל מרמור:  יש לנו שני דברים שכן בשליטת המקום הזה

דוד ביטן: יכולים להוריד קצת את המכס

אוריאל מרמור: לא בטוח שיש מכס על חומרי גלם למזון

דוד ביטן: אין מכס על שמן?     

גל ברנס: על שמן עדיין יש - - -     

דוד ביטן: אתה רואה, קלעתי בול, הסיכוי שאומר שיש מכס ואני מפסיד – אין סיכוי שכזה

גל ברנס: אחדד: הסיכוי ירד בשנה האחרונה ואנחנו מקווים שהוא ימשיך לרדת

דוד ביטן: בעזרת השם

אוריאל מרמור: יש את נושא שכר המינימום וגם את מחירי האנרגיה

אוריאל מרמור:  שכר המינימום עולה, יש מדינות בעולם שכשבאים להעלות את שכר המינימום באים ליצרן ואומרים לו: אדוני אנחנו מתכוונים להעלות בעשר השנים הקרובות ב-20%, תראה לנו איך אתה מתייעל – לאוטומציה יש עלויות, אני לא מפעל גדול שיכול להוציא כמה מיליונים – אז המדינה אומרת שהיא רוצה התייעלות של 20% בכוח אדם כי היא הולכת להעלות את שכר המינימום ב-20%

אוריאל מרמור:  תראה לי בבקשה כמה זה עולה לך, חמישה מיליון שקלים? קח חמישה מיליון שקלים אל מול ביצוע

דוד ביטן: הלוואות

אוריאל מרמור: למה הלוואות?     

דוד ביטן: אתה רוצה במתנה?     

אוריאל מרמור: זה שאני משלם היום 20% יותר מלפני חמש שנים, אתה לא רוצה שאני אפיל את זה על הצרכן, אז איך אני עושה את זה?     הדבר השלישי הוא הנושא של מחירי הגז

אוריאל מרמור:  ב-2015 התיישב אצלי מישהו במשרד ואמר לי שבסוף 2017 יהיה לי גז טבעי, מקסימום ב-2018

אוריאל מרמור:  אנחנו ב-2023 ואף אחד אפילו לא חושב להעביר גז טבעי לנוף הגליל, וגז טבעי מוריד עלויות

אוריאל מרמור:  כל הדברים הללו יושבים פה, בבניין הזה

דוד ביטן: איך אתה עובד היום?     

אוריאל מרמור: גפ"מ

אוריאל מרמור:  שלא לדבר על זה שהכניסו היום - - -     

דוד ביטן: זה נכון, אגב, אמרו שתוך כמה שנים בכל המקומות יהיה גז טבעי ולא מטפלים בזה

אוריאל מרמור: גז טבעי בטוח פי אלף יותר מגפ"מ, זה גז שמתנדף באוויר

דוד ביטן: כן, עושים בשביל להגיד עשינו ובסוף אין כלום, קשקוש

אוריאל מרמור: הוצאתי בשנים האחרונות קרוב לשני מיליוני שקלים כדי למלא את דרישות מערך כיבוי האש, דרישות מטורפות

דוד ביטן: אמרנו שנדבר על רגולציה

דוד ביטן:  מי אחראי על גז הטבעי?     

איתי עצמון: רשות הגז הטבעי במשרד האנרגיה

דוד ביטן: אני רוצה שהם יסבירו למה לא מחברים אנשים, זה בניגוד לחוק

איתי עצמון: זה לא בדיוק

דוד ביטן: למה לא, הם התחייבו עד תאריך מסוים

דוד ביטן:  לחו"ל הם מוכרים גז אבל בתוך המדינה הם לא עושים את הדברים

דוד ביטן:  לא משנה, הם מעדיפים למכור לחו"ל

דוד ביטן:  תזמיני אותם לדיון - - -      

אוריאל מרמור: דיברתם על חוק המזון - - -     

דוד ביטן: רגע, החוק חייב?     

איתי עצמון: החוק שנחקק ב-2015 קבע מתווה להקלה רגולטורית בעבודה של חברות החלוקה

איתי עצמון:  הבדיקה של מתקני הגז הטבעי לא תעשה על ידי - - -  

דוד ביטן: למה הם לא עומדים בזה?      

איתי עצמון: למיטב ידיעתי אין מספיק גופים שבודקים את המתקנים, זה בהקשר - - -      

דוד ביטן: זה משתלם להם

איתי עצמון: אני לא יודע אבל הרפורמה לא הצליחה כל-כך כנראה

דוד ביטן: נציג האוצר, הועלתה נקודה של סיוע למפעלים קטנים בהשקעות

דוד ביטן:  אמרתי כבר, אתם גובים מיליארדים מפלח שוק זה, אז תעזרו קצת, לא יקרה לכם שום דבר

דוד ביטן:  כמו שנתתם לאינטל ארבעה מיליארדי דולרים ועכשיו הם מפטרים אנשים

דוד ביטן:  למה אתם לא עוזרים למפעלים הקטנים? תעשו תוכנית, תקימו ועדה שתדון ותעזרו

דוד ביטן:  מה זה הדבר הזה?     

גל ברנס: אנחנו עוזרים, יש מסלול במשרד הכלכלה להעלאת פריון והטמעת ייצור מתקדם

דוד ביטן: מה התקציב שלהם

גל ברנס: עשרות מיליוני שקלים

דוד ביטן: זה נראה לך מספיק?     

גל ברנס: זה בהתאם לביקושים של העסקים

גל ברנס:  הסיוע הוא מ-20% במרכז ועד 30% בפריפריה, יותר ממה שחברת אינטל מקבלת באחוזים

גל ברנס:  כל מפעל שרוצה להעלות את הפריון ולהטמיע ייצור מתקדם יכול לקבל סובסידיה שכזו

אוריאל מרמור: 20% משני מיליון זה המון כסף אבל עדין צריך לממן 80%

אוריאל מרמור:  מאיפה אני אביא את זה?     

דוד ביטן: אתם צריכים להגדיל את אחוזי התמיכה

אביב חצבאני: אביב חצבאני, מנהל איגוד תעשיות המזון בהתאחדות התעשיינים

אביב חצבאני:  יש עודף ביקוש לתוכנית וכרגע יש מפעלים שנשארו בחוץ במקצה האחרון

דוד ביטן: שמעת, תוסיף כסף

דוד ביטן:  אני לא מבין את זה, אני לא מבין

דוד ביטן:  הם משלמים עם המיסים ועם הכול מינימום של 30 מיליארד

דוד ביטן:  22 רק מס החברות, איפה עצמאיים שהם לא חברה ואיפה העובדים שלהם שמשלמים מיסים למדינה

דוד ביטן:  אתם לא צריכים לעשות החזר מסוים? מה הולך פה, אני לא מבין, למי אתם מחזירים את הכסף?     

גל ברנס: אומר שהיה מסלול שכזה גם לפני מספר שנים

דוד ביטן: מי אתה?     

אביב חצבאני: אביב חצבאני, מנהל איגוד תעשיות המזון

דוד ביטן: אתה אומר שיש חוסר

גל ברנס: אסביר: המסלול הזה קיים מאז 2018 ובמשך שנים רבות היה חוסר ביקוש, היו שני מסלולים נפרדים, אחד לפריון ואחד לייצור מתקדם

גל ברנס:  המסלולים התוו תנאי סף מחמירים מאוד והם היו דווקא - - -     

דוד ביטן: לדעתי צריך להגדיל את האחוזים, 20% זה לא מספיק

דוד ביטן:  דבר שני, תגדיל את התקציב

דוד ביטן:  מה זה משנה, הרי אם הם קובעים שלא צריך לממן אז התקציב חוזר אליך

דוד ביטן:  יש ועדה במשרד הכלכלה

דוד ביטן:  תגיד לי, משרד הכלכלה, יש עודף ביקוש?     

יאיר צבן: זה משהו שאני צריך לבדוק, זו לא היחידה שלי ואני לא מכיר את הפרטים

דוד ביטן: טוב, בעוד שבועיים תבואו מוכנים לישיבה גם לגבי הגדלת התקציב והאחוזים

דוד ביטן:  היצרנים הקטנים צודקים

גל ברנס: אני אומר שהיה חוסר ביקוש - - -      

דוד ביטן: הוא אומר מה שהוא אומר, בדוק את זה

דוד ביטן:  אנחנו מבקשים הגדלתו תקציב והגדלת אחוזים

דוד ביטן:  מה את אומרת על זה, ראש רשות התחרות?     

מיכל כהן: תמיכות חיצוניות שלא פוגעות בתחרות זה דבר טוב

דוד ביטן: יפה, זה עוזר לתחרות

מיכל כהן: נכון, זה לספקים קטנים, התמיכות לא מתערבות - - -     

דוד ביטן: בסדר, יש לך משימה לעוד שבועיים, נציג האוצר

דוד ביטן:  אולי אנחנו נעביר אליך את התקציב מהקנסות שהיא תתן

מיכל כהן: זה בסדר

דוד ביטן: הגיע הזמן

דוד ביטן:  מי לא דיבר?         

אלי שלום סתוי: אני

דוד ביטן: אתה דיברת, אני יודע למה אתה מצליח בשיווק, אתה לא מפסיק לדבר

דוד ביטן:  שנייה, מי לא דיבר

רז הילמן: בוקר טוב, רז הילמן, סמנכ"ל ייבוא מכס ותקינה באיגוד לשכות המסחר

רז הילמן:  אני שמח להיות פה

רז הילמן:  אנחנו מדברים הרבה על איך לעזור לעסקים קטנים ובינוניים אבל בואו נתחיל בלתת להם נקודת פתיחה מאוזנת והוגנת יותר

רז הילמן:  אני רוצה שתדמו מקרה נדיר שאצן ישראלי הגיע לגמר ריצת 100 מטרים באולימפיאדה ומולו מתחרים יוסאין בולט ועוד כמה אצנים מאוד מאוד טובים

רז הילמן:  מג'מייקה ומקניה, ואז הכרוז אומר שהאצנים שאינם מישראל יתקדמו 17 מטרים קדימה, ואז מתחילה התחרות ושהטוב ביותר ינצח

רז הילמן:  זה מה שקורה היום בגלל שיש פטור של מע"מ על ייבוא אישי והספקים הקטנים מתמודדים עם תחרות לא הוגנת אל מול ספקים גדולים

רז הילמן:  המדינה, בצורה שאנחנו לא מצליחים להבין, ממשיכה להפלות בצורה קשה את הספקים הקטנים והבינוניים שנתקלים בתחרות שהיא פשוט תחרות לא הוגנת

רז הילמן:  אני מקווה שהממשלה הנוכחית - - -     

דוד ביטן: 	מיכל, את יודעת שהוא צודק

דוד ביטן:  אם יש תחרות אז אי-אפשר להתמודד מול הגדולים אז צריך לעזור לקטנים להתחרות בגדולים

דוד ביטן:  אני לא רואה איפה אתם עוזרים ברגולציה שלכם

דוד ביטן:  יש לנו היום שלושה או ארבעה יצרנים גדולים שמתחרים ביניהם

דוד ביטן:  גם אסם כבר עושה שוקולד של עלית

מיכל כהן: וטוב שכך

דוד ביטן: שנים, כי אף אחד לא יכול להתחרות אז הם מתחרים

מיכל כהן: הפטור לייבוא אישי לא קשור במזון, מדובר בפטור לטקסטיל ונעליים

רז הילמן: זה תקף כמעט לכל מוצר

מיכל כהן: בסופו של דבר זה מוריד מחיר לצרכנים, זו לא רגולציה שלנו

דוד ביטן: אם את תתני הנחיות, עם כל הכבוד, את התפקיד הכי חשוב פה

דוד ביטן:  אם תתני לאוצר הנחיה לעזור לקטנים אז הם יעזרו

דוד ביטן:  את הרגולטור שלהם בעניין הזה

מיכל כהן: אנחנו רצינו לעודד ייבוא אישי ובחנו את הנושא

מיכל כהן:  חלק מהדברים שמעודדים ייבוא אישי ומאפשרים לצרכנים - - -     

דוד ביטן: לא רק ייבוא אישי, גם ייצור של מפעל קטן

מיכל כהן: זה בוודאי

דוד ביטן: אפילו הקרן שהם הקימו אין בה מספיק כסף

מיכל כהן: זה דבר חשוב

דוד ביטן: אלו הנחיות שלך

מיכל כהן: זה דבר חשוב מאוד, אנחנו מול האוצר ונשמח גם לייעץ בעניין הזה

דוד ביטן: את יודעת למה עשו אותך עצמאית ולא שייכת לאוצר? כי את הרגולטור שלהם בעניין זה אז תני להם בראש

דוד ביטן:  אני רוצה שהוא לא יחייך הרבה

מיכל כהן: אני מנסה לדאוג לזה

דוד ביטן: הם רק גובים

דוד ביטן:  אמרתי לכם, כשהוא גובה הוא מחייך וכשהוא משלם הפנים שלו לא נראות טוב, זה הכול

רז הילמן: אני רוצה לחדד את הטענה, חוסר ההגינות הוא כפול כי מה קורה עם הפטור ממע"מ בייבוא אישי? לא רק שהספקים הענקיים מחו"ל מקבלים את ההטבה הזאת אלא שגם הצרכנים בארץ שקונים גאג'טים נהנים מההטבה ולעומת זאת צרכנים קשישים שקונים מזון או תרופות משלמים את המע"מ, זה פשוט לא הגיוני

דוד ביטן: למה אני לא נכנס למע"מ? אני יודע שהאוצר יעמוד על הרגליים האחוריות אז אני מעדיף לטפל בזה בדרכים אחרות במקום לעשות מלחמה שאני לא אצא ממנה

גל ברנס: הוא מציע שהאוצר יגבה יותר כסף

מיכל כהן: להוריד את הפטור ממע"מ

מיכל כהן:  יש פטור ממע"מ ולכן צרכנים יכולים לקנות יותר בזול

דוד ביטן: זה לא, אנחנו לא נוריד לצעירים שקונים באינטרנט גם אם לא יודע מה

דוד ביטן:  הם קונים במחיר מוזל, אתה רוצה שאני אעלה להם את המחיר?     

מיכל כהן: אתה מעלה את התחרות כי מותגים מגיעים מחו"ל לארץ בזול

דוד ביטן: נכון, ולכן לא יהיה שינוי בזה

רז הילמן: האם יוסאין בולט צריך עוד יתרונות על האצן הישראלי, הוא צריך את זה? הוא לא צריך את זה

דוד ביטן: אני מבקש שלישיבה בעוד שבועיים תביאי דברים שאת כרגולטור יכולה לעזור לספקים?     

מיכל כהן: אשמח להציג את העמדה שלנו

דוד ביטן: וגם מה את יכולה לעשות אל מול האוצר

מיכל כהן: מול האוצר ויחד איתו, אנחנו גם יודעים לעשות דברים ביחד עם האוצר

דוד ביטן: את הרגולטור, אם את נותנת הוראה הם חייבים לבצע, את יודעת את זה? אין להם ברירה, מה הם יכולים לעשות? מקסימום לפטר אותך

דוד ביטן:  את שנה וחצי בתפקיד אז לא יפטרו אותך, אל תדאגי, אם הייתי כבר שש או שבע שנים אז יכול להיות

מיכל כהן: אין לי שום בעיה להגיד דברים נגד האוצר

מיכל כהן:  במקרה הזה אפשר להיות יחד איתו

דוד ביטן: אי-אפשר להיות יחד איתם, לא נכון

דוד ביטן:  תעשי את העבודה והם יתיישרו לפי דרישותייך, זה גם לא כסף גדול, זה כסף קטן יחסית למה שגובים

דוד ביטן:  למה נציגת רשות המיסים מתחבאת? בגלל שהיא גובה את כל הכסף ומעבירה אותו לאוצר

רז הילמן: הנקודה השנייה היא בנושא החסמים

רז הילמן:  יש חסמים רבים, גם אחרי הרפורמה הרחבה שעברה בחוק ההסדרים האחרון, יש עדיין הרבה מאוד חסמים

דוד ביטן: אל תזכיר לי את המילה רפורמה

דוד ביטן:  הרפורמות נובעות מזה שהמחיר צריך לרדת והמחיר רק עולה אז אין רפורמות, זה הכול בלוף, הכול בלוף

דוד ביטן:  העיקר שעושים חוקים וחוק ההסדרים

דוד ביטן:  מישהו בכלל נקנס על זה שהחוק לא מיושם? לפחות שיהיו אמינים מספיק ויבטלו את כל הרפורמות האלה במכה אחת כי אף אחת אחת לא הצליחה

דוד ביטן:  אני זוכר את רפורמת הקרונפלקס של כחלון, אמרו שלאחריה המחירים ירדו, המחירים ירדו? לא ירד שום דבר, הכול שטויות, מספיק עם זה

רז הילמן: הסרת חסמים זו עבודה לא פשוטה, יש המון מסמכי רגולציה שצריך לתקן בהם הרבה תיקונים

דוד ביטן: על רגולציה נעשה ישיבה מיוחדת אז עזוב, אני לא רוצה עכשיו

דוד ביטן:  יוכי אילוז, בבקשה

יוכי אילוז: יוכי אילוז ממשרד הרווחה

דוד ביטן: הדוקטור דיבר בשמך

דוד ביטן:  היה פה דוקטור והוא נעלם

דוד ביטן:  לא משנה, הוא מטעם משרד הרווחה והוא העלה את הטיעון

דוד ביטן:  לא משנה, ניתן גם לך

יוכי אילוז: ממש בכמה מילים: המחלקה שלנו במשרד הרווחה היא מחלקת ביטחון תזונתי

יוכי אילוז:  האוכלוסייה שממתינה להורדת המחירים ויוקר המחייה זו אוכלוסיית נזקקים

יוכי אילוז:  היום בבוקר הצוות שלי פתח את תוכנת המרכבה לקבלת בקשות של נזקקים לקמחא דפסחא

יוכי אילוז:  יש לנו כמיליון בתי אב שנזקקים

דוד ביטן: אבל אנחנו לא מטפלים בזה, ועדת הרווחה מטפלת בזה

יוכי אילוז: ברור, אני אומרת שהאוכלוסייה שממתינה - - -     

דוד ביטן: אם נוריד את המחירים זה יעזור לאוכלוסיות החלשות, זה ברור

יוכי אילוז: זה דבר מאוד חשוב

דוד ביטן: אביב חצבאני, בבקשה

אביב חצבאני: לפי הנתונים שיש אצלנו היקף מענקים של 50 מיליוני שקלים חסר ליצרנים קטנים ובינוניים

אביב חצבאני:  זה אומר שזה רבע מיליארד שקלים שיצרנים קטנים לא ישקיעו בגלל מחסור בתקציב

אביב חצבאני:  דיברת מקודם - - -     

דוד ביטן: דיברנו על זה, אתה הערת ואנחנו נדבר על זה בעוד שבועיים

אביב חצבאני: דבר נוסף, ברפורמת הסימון האדום הובטחו מענקים למפעלים קטנים ובינוניים על סימון - - - ארבע שנים חלפו ועד היום לא קיבלנו את המענקים הללו

אביב חצבאני:  היצרנים ממתינים, הם ביצעו את ההשקעות כבר מזמן

דוד ביטן: נו, מה, אתה לא יודע שאתה צריך לענות, מה אתה מסתכל עלי?     

גל ברנס: אנחנו הקצינו את הכסף, הייתה הסכמה בין משרד הבריאות למשרד הכלכלה

דוד ביטן: לקחו את זה לקורונה?      

גל ברנס: אני לא זוכר - - -     

דוד ביטן: אני למדתי שכשאין תשובה אז מאשימים את הקורונה או את אוקראינה, אחד משני הגורמים

אביב חצבאני: אדוני, בסופו של דבר היצרנים לא קיבלו את הכסף

דוד ביטן: אז בעוד שבועיים כשאנחנו דנים תבוא עם תשובה

גל ברנס: משרד האוצר הקצה את הכסף

דוד ביטן: אבל יש את החשב הכללי, מה עשיתם עם הכסף

גל ברנס: ניתנה התחייבות ונעמוד בה

דוד ביטן: אבל עברו ארבע שנים, ריבונו של עולם

גל ברנס: בכל התקופה הזו תמיד הסכמנו להקצות את חלק משרד האוצר

גל ברנס:  יש גם חלק של משרד הכלכלה וחלק של משרד הבריאות

דוד ביטן: אבקש לקבל תשובה בעוד שבועיים לעניין הזה

דוד ביטן:  תבדקו עם החשב הכללי איך הוא חילק את הכסף

דוד ביטן:  אתה מאגף התקציבים?     

גל ברנס: נכון

דוד ביטן: אם צריך תביאו את החשב הכללי

עידית חנוכה: הם מוזמנים לכל הדיונים

דוד ביטן: אבל הם לא באים אף פעם

עידית חנוכה: אנחנו מזמינים את משרד האוצר על כל אגפיו

דוד ביטן: אז אם אתה מייצג את כולם תבוא עם תשובה

דוד ביטן:  שגם משרד הבריאות יבוא

עידית חנוכה: גם הם הוזמנו להיום

דוד ביטן: אז הם יבואו, הם לא יכולים שלא

דוד ביטן:  הם השקיעו את הכסף, הם צריכים אותו ולא נותנים להם

דוד ביטן:  זה יוצר קשיים בתחרות – למדתי ממנה משהו – זה יוצר קשיים בתחרות כי אין להם מספיק כסף להשקיע ולהתחרות

דוד ביטן:  נכון?     

מיכל כהן: נכון

דוד ביטן: אני רוצה תחרות בהורדת המחיר, כאן יש התחרות בהעלאת המחיר

דוד ביטן:  זו התחרות היחידה שיש במדינת ישראל, איך מעלים את המחיר לצרכן

דוד ביטן:  זה המצב, תמיד המחיר עולה

מיכל כהן: ככל שיהיו יותר ספקים ושיהיו להם מפעלים - - -     

דוד ביטן: את צריכה לתת הוראות לאוצר איך גורמים לזה שיהיו יותר ספקים קטנים

דוד ביטן:  את צריכה לסייע לקטנים להתחרות בגדולים

דוד ביטן:  אני פחות חשוב מכם, אתם נותנים את ההוראות ואז הם חייבים לתת, זה התפקיד שלכם, ככה אני רואה את זה, אולי אני טועה אבל אני חושב שלא

דוד ביטן:  התפקיד שלכם הוא לתת הוראות שיובילו לתחרות של הקטנים בגדולים

דוד ביטן:  אם לא יהיו קטנים אז הגדולים יתחרו בינם לבין עצמם ויאכלו את כל השוק

דוד ביטן:  ואז הוא בא לסופר ונותנים לו הנחה

דוד ביטן:  הסופר לוקח את הקטנים, נותן להם סתירה ומוציא אותם מהמדף כי הוא מקבל את ההנחות מהגדולים ורוצה למכור אותם

דוד ביטן:  זו כל הסירקולציה שמעלה את המחיר

דוד ביטן:  סיפורים, הכול סיפורים, לקרוא לזה רפורמה זה קשקוש

דוד ביטן:  יש רפורמה אחת שעבדה, הרפורמה על שוק הפלאפונים, והיא עבדה כי זה היה טרנד עולמי

דוד ביטן:  בכל העולם ירדו המחירים של הפלאפונים ולא רק בישראל

דוד ביטן:  זו הרפורמה היחידה שבאמת עבדה

מיכל כהן: כשמורידים חסמים אז יכולה להיווצר תחרות

מיכל כהן:  ברגע שהיה אפשר להביא מספר יחד איתך ולא היית צריך להחליף מספר שזה היה חסם מאוד גדול זה עזר

מיכל כהן:  לכן אני אומרת שמה שיועיל זה צמצום החסמים וזה ישווה אותנו למדינות אחרות גם מבחינת כמות החסמים ולא רק מבחינת המחירים

דוד ביטן: זו לא ביקורת, זה תלוי בהוראות שלך

דוד ביטן:  את הממונה על התחרות

דוד ביטן:  את צריכה להגיד שאת קובעת דברים ויש חצי שנה לעשות את זה, את תראי איך הם ירוצו לעשות את זה

דוד ביטן:  לא יעזור להם כלום, אני טועה? לא טועה, אתם מחויבים לבצע את ההוראות שלה, אתם יודעים את זה? כמו שהיא מחויבת לעשות את מה שאתם נותנים לה במסגרת התקציב

גל ברנס: אנחנו בעד הסרת חסמים ללא קשר - - -     

דוד ביטן: את תקבלי מאיתנו תמיכה מלאה, באמת, תעשי את זה

דוד ביטן:  אל תפחדי מהאוצר, תאמיני לי

מיכל כהן: אדוני, המצב הוא שיש עוד רגולטורים שיש להם אינטרסים

דוד ביטן: רגולטורים שמתחרים בך?      

מיכל כהן: לא, יש את משרד הבריאות - - -     

דוד ביטן: שהיא תעשה את העבודה

דוד ביטן:  אז מה האוקראינה שלה זה משרד הבריאות? היא צריכה לתת את ההוראות האלה מהבחינה הפנים ארצית, זה לא שייך לייבוא

דוד ביטן:  קודם כל הקטנות פה שייצרו ויתחרו

נעמי היימין רייש: אבל לא מדובר ברשות התחרות

נעמי היימין רייש:  מדובר ברגולטורים אחרים

נעמי היימין רייש:  הסרת חסמים ורגולציה לעסקים קטנים זה לא אצלה

דוד ביטן: עזבי את הגישה של: "זה לא אצלה אז היא לא יכולה לתת"

דוד ביטן:  היא תיתן את ההוראות שלה ואחר כך נתפוס את מי שמתחרה בה

נעמי היימין רייש: אני חושבת שיש ליזום דיון בכנסת עם כל הרגולטורים

דוד ביטן: בינתיים היא פה, לא ראיתי פה מישהו אחר

דוד ביטן:  היא צריכה להבין שהיא צריכה לתת הוראות למשרד הכלכלה וגם למשרד האוצר להגדיל את התחרות של הקטנות בגדולות

דוד ביטן:  זה התפקיד שלך

מיכל כהן: אין לי סמכות לתת הוראות, יש לי תפקיד לייעץ ואני עושה את זה יחד עם משרד הכלכלה

דוד ביטן: לא נכון, את יכולה להגיד לאוצר שעל מנת להגדיל את התחרות צריך לעשות א', ב', ג' ואני רוצה לראות שהם לא יעשו

דוד ביטן:  הם יעשו, אין להם ברירה

דוד ביטן:  מה הם יגידו, שאוקראינה אשמים והקורונה אשמה? לא, הם יגידו שהם לא רוצים לקים את מה שאת אומרת כי יש לזה עלות תקציבית של מיליארדים

דוד ביטן:  אבל הם צריכים להגיד משהו

דוד ביטן:  כאן שמעתי שזה לא כסף גדול, רק תעזרו לאנשים

יאיר צבן: אדוני, חלק מהרגולציות הללו תלויות בחקיקה

יאיר צבן:  אנחנו יכולים להציג פתרונות

דוד ביטן: אנחנו קרובים לסיום, אני נותן למר סתווי דקה

אלי שלום סתוי: כבוד היושב-ראש, משרד הכלכלה היו מספיק מנוסים וחכמים שכשהם אישרו לכלל הקמעונאים להתאגד הם נתנו פתרון לזה שהיצרנים הגדולים שמרווחים עלינו עשרות אחוזים בטח לא ירצו למכור לנו

אלי שלום סתוי:  הם נתנו לנו פתרון

אלי שלום סתוי:  הם אמרו לנו שניקח שותף אסטרטגי מהענף שיפתור לכם את הבעיה

אלי שלום סתוי:  לקחנו את הקמעונאי התחרותי והעוצמתי במדינת ישראל שחתם איתנו על הסכם, כבר אומר את שמו

אלי שלום סתוי:  הגשנו את ההסכם החתום לרשות לתחרות והם אשרו את השותפות שלו עם המיזם שלנו

דוד ביטן: אז אתה אומר שאין בעיה כבר

אלי שלום סתוי: אין בעיה

דוד ביטן: אז בואו נסגור את הישיבה, הוא אמר שאין בעיה

דוד ביטן:  עשית שותפות עם מישהו והבעיה נפתרה

דוד ביטן:  את זה חיכית להגיד לי שעה וחצי? היית אומר את זה בתחילת הדיון ולא היינו צריכים לדון

אלי שלום סתוי: כבוד היושב-ראש, תן לי להגיע לנקודה

דוד ביטן: מה זה, פרסומות לדברים שעשית?      

אלי שלום סתוי: השותף האסטרטגי שחתם איתנו על הסכם והיה מוכן לתת לנו את כל הפתרונות שאנחנו זקוקים למיזם החשוב שלנו, בגלל סיבות שאני לא רוצה למנות אותן כאן מפאת כבודו, נאלץ לסגת מההסכם שלו איתנו

דוד ביטן: אז עכשיו יש בעיה

אלי שלום סתוי: אני מבקש מכבוד היושב-ראש לזמן באחד הדיונים הבאים את הגורם המשמעותי הזה - - -     

דוד ביטן: מי הגורם? תגיד את זה למנהלת הוועדה אחר כך

דוד ביטן:  בעוד שבועיים נמשיך את הישיבה ועד אז אני מבקש ממשרדי הממשלה, הרגולטורים, כל מי שצריך שיבוא עם פתרונות למה שביקשנו ונראה איך אפשר להתקדם

דוד ביטן:  זה ל כולל את הדיון המיוחד שנעשה לגבי חסמים רגולטוריים

דוד ביטן:  מיכל, תחשבי על מה שאמרתי, אני לא יכול לחייב אותך אבל תחשבי על זה

דוד ביטן:  והאוצר, תחשבו איך אתם מגדילים את התקציב של הקרן שנותן מענקים למפעלים קטנים כי אני שומע שאין שם מספיק, כדאי גם שתגדילו את האחוז מ-20% ל-35%

דוד ביטן:  מה קרה, אתם לא יכולים לתת 100,000 שקלים תוספת למפעל? העיקר ארבעה מיליארד דולר לאינטל, שמונה מיליארד דולר לטבע, הנחות במיסוי לטבע

דוד ביטן:  מספיק עם זה, תנו גם לקטנים משהו

דקלה ראובן: דקלה ראובן, שירות מזון ארצי במשרד הבריאות

דקלה ראובן:  אנחנו אחראיים על ההיבט של רישיונות יצרן ופיקוח

דקלה ראובן:  נרחיב בדיון על אודות חסמים רגולטוריים אבל אני יכולה להגיד שבהיבט שלנו אנחנו משתמשים בגמישות כלפי עסקים קטנים

דוד ביטן: לא שמעתי את זה אף פעם, את רוצה שנתחיל דיון על זה? לא רק שאתם לא גמישים, אתם גם מוסיפים להם כל מיני דברים

דוד ביטן:  את יודעת, אוכל זה לא תרופה

דוד ביטן:  תפוח זה אותו תפוח וטונה זו אותה טונה

דקלה ראובן: אדוני היושב-ראש כבר היום קיימת גמישות רגולטורית כלפי העסקים ואנחנו הולכים למסד את עד 2026 עם כניסת הס"פ, תוכנית בקרה עצמית שכל העסקים יהיו מחויבים לה

דוד ביטן: עד אז יכול להיות שתהיה לנו עוד פעם קורונה או עוד מלחמה

דקלה ראובן: שלא נדע

דוד ביטן: תהיו רציניים

דוד ביטן:  אני שומע כל הזמן שמשרד הבריאות הוא אחד החסמים העיקריים

דוד ביטן:  קשה להתמודד מולכם כי אתם דואגים לכאורה לבריאות הציבור

דוד ביטן:  עדיין, צריך למצוא איזון בין הדברים

דוד ביטן:  תמיד יהיו חיידקים, תמיד יהיו וירוסים

דוד ביטן:  אז מה, לא נצא מהבית?      

דוד ביטן: ראית את הסרט 12 הקופים? כולם עברו לגור מתחת לאדמה

דוד ביטן:  יש גבול לכל דבר

דקלה ראובן: באתי להגיד שאנחנו מנסים להקדים את תוכנית הבקרה העצמית כדי לאפשר יותר חופש רגולטורי לכל מי שמנהל תוכנית בקרה עצמית

דוד ביטן: אני רוצה להגיד שגם המדינה - - -      

לילך דחוח: - - - בסוף זה פוגש גם את המכולת וגם את הסופר

לילך דחוח:  הדרישות של משרד הבריאות לא הגיוניות ולא קיימות באף מקום בעולם

לילך דחוח:  זה מאוד קשור, אתם לא יכולים להגיד - - -     

דוד ביטן: את אוהבת להעיר הערות, שמתי לב

דוד ביטן:  כשנדון על הסופרים נראה כמה הערות יהיו לך

דוד ביטן:  אני אומר דבר אחר, אנחנו נדון בעניין של משרד הבריאות ואז תגידי מה שאת צריכה

קריאה: אחת הסיבות לעליית המחירים היא הכשרות ואין פיקוח על הדבר הזה

קריאה:  יצרנים קטנים נאלצים לשלם גם על הדבר הזה במיוחד כשהם צריכים להוציא לחו"ל רבנים

דוד ביטן: הנושא של הכשרות, יש אנשים שרוצים לקנות רק כשר

קריאה: אנחנו לא נגד, אני בעד

קריאה:  דיברת על חסמים ויש עלויות שקשורות בכשרות ואין על זה הגבלה

דוד ביטן: אגב, לפעמים מכירות קופצות בכלל הכשרות, יש ביקוש לכשרות, אני לא יכול למנוע כשרות במדינה יהודית בשביל להוריד את המחיר, זה חלק מהעניין

קריאה: זה לא מה שאמרתי, דיברנו על חסמים שאפשר לצמצם ולא בכל מדינה שאתה הולך אתה צריך להביא רב למספר ימים

קריאה:  הדבר השני הוא עלויות הייבוא, מגבלת הנמלים והפקקים

דוד ביטן: בזה אנחנו מטפלים

דוד ביטן:  הבעיה הכי גדולה היום היא השינוע של הסחורה מהנמל למפעלים

מיכל כהן: וגם להיכנס לנמל

דוד ביטן: נראה איך אנחנו עושים את זה עם משרד התחבורה

דוד ביטן:  סגרתי את הדיון